मंगळवार सकाळपासून मुसळधार पावसामुळे मुंबईचं जनजीवन विस्कळीत झालं . नऊ तासांमध्ये शहरात २९८ मिलीमीटर पावसाची नोंद झाली . या पावसामुळे २६ जुलैच्या आठवणी जाग्या झाल्या . सततच्या मुसळधार पावसामुळे मुंबईची लाईफलाईन समजली जाणारी लोकल सेवाही ठप्प झाली होती . ठिकठिकाणी पाणी साचल्याने रस्ते वाहतुकीवरही परिणाम झालेला . बुधवारी सकाळपासून परिस्थितीत सुधारणा झाली असून बस आणि लोकल सेवा हळूहळू पूर्वपदावर येतेय . परिणीती चोप्रा , दिया मिर्झा , दीपिका पदुकोण , सोनाक्षी सिन्हा या कलाकारांनी ट्विट करत परिस्थितीविषयी चिंता व्यक्त केली . बॉलिवूड सेलिब्रिटींनी सोशल मीडियाच्या माध्यमातून चाहत्यांना काळजी घेण्याचा इशारा दिला . तर सामान्य मुंबईकरांसोबतच अभिनेते अनुपम खेर , आर . माधवनसुद्धा मंगळवारी पावसात अडकले होते . महेश भट्ट यांनी पावसात अडकलेल्या त्यांच्या कारचा फोटो ट्विटरवर पोस्ट करत लिहिले की , ‘काही अनोळखी व्यक्तींनी योग्य वेळी आम्हाला कारमधून बाहेर काढलं . ( खार पश्चिम , मुंबई संध्याकाळी ४ . ३० वाजता ) ’ आलिया भट्टने हा ट्विट रिट्विट करत मुंबईकरांना काळजी घेण्याचा इशारा दिला . अभिनेता आर माधवननेसुद्धा इन्स्टाग्रामवर व्हिडिओ पोस्ट केला . या व्हिडिओमध्ये त्याची कार पाण्यात अडकल्याचं पाहायला मिळतंय . ‘माझी कार पाण्यात अडकल्यामुळे गुडघाभर पाण्यातून घरी जावं लागलं , ’ असं त्याने या व्हिडिओच्या कॅप्शनमध्ये म्हटलंय . ज्येष्ठ अभिनेते अनुपम खेर यांनासुद्धा अडचणीचा सामना करावा लागला . ट्विटरवर व्हिडिओ शेअर करत त्यांनी लिहिलं की , ‘मुसळधार पावसात माझी कार अडकली . एका मित्राला मदतीसाठी मी बोलावलं . तो आणि त्याची मुलगी माझ्या बचावासाठी आले . आता मी सुखरुप घरी पोहोचलो . ’ PHOTOS : शाहिद - मीराने असा साजरा केला मिशाचा पहिला वाढदिवस दरम्यान येत्या ४८ तासांत मुंबईत पावसाचा जोर कायमच राहणार असल्याने , पालिका प्रशासनाने सतर्कतेचा इशारा दिला असून , गरज नसल्याच घराबाहेर पडू नका , असा संदेश जारी केला आहे . बुधवारीही मुंबईसह कोकण किनारपट्टीवर काही भागात वादळी वाऱ्यांसह अतिवृष्टी होण्याची शक्यता वर्तवण्यात आली .


टेनिस ग्रँडस्लॅम दुहेरीच्या इतिहासात पहिल्यांदाज आपल्या भावाविना खेळणाऱ्या माइक ब्रायनने विजेतेपदाला गवसणी घातली आहे . आपला नवीन सहकारी जॅक सॉकच्या साथीने खेळताना माइक ब्रायनने कारकीर्दीतील १७ व्या ग्रँडस्लॅम विजेतेपदाला गवसणी घातली . अंतिम फेरीत त्यांनी दक्षिण आफ्रिकेचा रावेन क्लासेन व न्यूझीलंडचा मायकेल व्हिनस या १३ व्या मानांकित जोडीला पराभूत केले . विशेष म्हणजे माइकने त्याचा भाऊ बॉब व ऑस्ट्रेलियाच्या जॉन न्यूकोंब यांच्या १७ ग्रँडस्लॅम जेतेपदाची बरोबरी केली . २०१३ सालच्या विजेतेपदानंतर माईक ब्रायनने पहिल्यांदाच विम्बल्डनच्या अंतिम फेरीत धडक मारली होती . माईक आणि सॉक जोडीने क्लासेन व व्हिनस यांना ६ - ३ , ६ - ७ , ६ - ३ , ५ - ७ , ७ - ५ असं नमवलं . बॉब आणि माइक यांच्या जोडीने १६ महत्त्वाच्या स्पर्धाच्या विजेतेपदावर नाव कोरले आहे . मात्र बॉबने दुखापतीमुळे यंदाच्या स्पर्धेतून माघार घेतली होती . त्यामुळे माइकने कारकीर्दीत फक्त दुसऱ्यांदाच सॉकसोबत एखाद्या ग्रँडस्लॅम स्पर्धेत भाग घेतला होता . सॉकचं विम्बल्डन स्पर्धेतलं हे दुसरं विजेतेपद ठरलं . यापूर्वी त्याने २०१४ मध्ये व्हासेक पोस्पिसिलच्या साथीने अजिंक्यपदाला गवसणी घातली होती .


सतत डोकेदुखीचा त्रास होणाऱ्यांना आता लवकरच दिलासा मिळणार आहे . डोकेदुखी सुरू होण्याआधीच ती रोखणाऱ्या औषधाचा शोध नुकताच लावल्याचा दावा संशोधकांनी केला आहे . नव्या औषधामुळे डोकेदुखीसाठी कारणीभूत ठरणाऱ्या घटकांवर प्रभावी उपचार करणे शक्य आहे . तसेच , डोकेदुखी सुरू होण्याआधीच त्यावर नियंत्रण मिळविणे शक्य आहे . डोकेदुखीवर बाहेर कोणताही उपचार न घेणाऱ्यांना हे औषध अधिक उपयोगी ठरणार आहे , असे अमेरिकेतील थॉमस जेफरसन विद्यापीठातील स्टेफन डी . सिल्बरस्टन यांनी सांगितले . जागतिक आरोग्य संघटनेने दिलेल्या माहितीनुसार जगभरातील अंदाजे १२७ ते ३०० दशलक्ष लोकांना डोकेदुखीचा त्रास होतो . महिनाभरात अंदाजे १५ वेळा हा त्रास होत असल्याचे लोकांचे म्हणणे आहे . डोकेदुखी रोखण्यासाठी अनेक उपचार करूनही ती थांबत नसेल तर ती कमजोरी ठरते . संशोधकांनी शोधलेल्या नव्या औषधाचे नाव फ्रेमॅनेझुमाब असे असून ते डोकेदुखीवर प्रभावी ठरणारे आहे . हे औषध डोकेदुखी सुरू होण्याआधीच रोखते असा दावा संशोधकांनी केला आहे . डोकेदुखीला साहाय्यभूत ठरणाऱ्या कॅल्सिटोनिन या प्रथिनावर हे औषध थेट परिणाम करते , असेही संशोधकांनी स्पष्ट केले आहे . हे संशोधन नुकतेच ‘न्यू इंग्लंड जर्नल ऑफ मेडिसिन’ या नियतकालिकात प्रसिद्ध झाले आहे .


कॅनरा बँकेने बँकींग क्षेत्रात करीयर करु इच्छिणाऱ्या विद्यार्थ्यांसाठी बँकींग आणि फायनान्सचा पद्व्युत्तर डिप्लोमा कोर्स जाहीर केला आहे . यासाठी बँक बंगळुरूच्या मणिपाल ग्लोबल एज्युकेशन सर्व्हीसेसचे किंवा मंगळुरुच्या एनआयटीटीई एज्युकेशन इंटरनॅशनल प्रा . लि . चे सहकार्य घेणार आहे . हा कोर्स पूर्ण केल्यानंतर या विद्यार्थ्यांना कॅनरा बँकेत प्रोबेशनरी ऑफीसर म्हणून नोकरी मिळू शकते . यासाठी प्रवेश परीक्षा घेण्यात येणार असून यामध्ये चांगले मार्क मिळविणाऱ्यांना या कोर्ससाठी प्रवेश घेता येणार आहे . विद्यार्थ्यांना याचे रजिस्ट्रेशन canarabank . com या वेबसाइटवर करता येणार आहे . देशभरातील एकूण ८०० जागांसाठी हा कोर्स आणि परीक्षा असेल असेही सांगण्यात आले आहे . ही परीक्षा ऑनलाइन पद्धतीने घेता येणार आहे , अंदाजे २३ डिसेंबर रोजी ही परीक्षा होईल असा अंदाज आहे . शैक्षणिक पात्रता १ . ज्यांना या पदांसाठी नोंदणी करायची आह त्यांच्याकडे कोणत्यही शाखेची मान्यताप्राप्त विद्यापीठाची पदवी असणे आवश्यक आहे . २ . यामध्ये अनुसूचित जाती जमाती तसेच अंध व दिव्यांग असणाऱ्यांना किमान ५५ टक्के मार्क असण्याची तर खुल्या गटासाठी किमान ६० टक्के मार्क असण्याची आवश्यकता आहे . ३ . यामध्ये वयाचीही अट असून २० ते ३० या वयोगटात येणाऱ्या विद्यार्थ्यांना या कोर्ससाठी आणि पदांसाठी नोंदणी करता येईल . ४ . या कोर्सच्या प्रवेशासाठी ऑनलाइन ऑब्जेक्टीव्ह टेस्ट घेतली जाणार आहे . त्यानंतर मुलाखत आणि समूह संवादही घेतला जाईल . त्यामुळे ज्या विद्यार्थ्यांना कॅनरा बँकेत नोकरी करण्याची इच्छा आहे त्यांनी या गोष्टीचा विचार करावा असे आवाहन बँकेने केले आहे .


सारा अली खान आणि सुशांत सिंग राजपूत यांची प्रमुख भूमिका असलेला ‘केदारनाथ’ दोन आठवड्यापूर्वी प्रदर्शित झाला . रजनीकांतच्या 2.0चं मोठं आव्हान समोर असताना या चित्रपटानं चांगली कमाई केली . विशेष म्हणजे साराच्या भूमिकेचं या चित्रपटात खूपच कौतुक करण्यात आलं . साराचा हा पहिलाच चित्रपट असल्याकारणानं साऱ्यांचं लक्ष तिच्याकडे होतं . आपल्या अभिनयानं सर्वांचं मन जिंकून घेण्यात ती यशस्वीही झाली . या चित्रपटानं आतापर्यंत ५७ कोटींची कमाई केली आहे . पहिल्याच आठवड्यात या चित्रपटाला प्रेक्षकांचा खूप चांगला प्रतिसाद मिळाला . या चित्रपटानं पहिल्या आठवड्यात ४२ . २५ कोटींची कमाई केली . तर दुसऱ्या आठड्यात ११ कोटींहून अधिकचा गल्ला जमवण्यात केदारनाथ यशस्वी झाला . मात्र तिसऱ्या आठवड्यात हा चित्रपट बॉक्स ऑफिसवर तग धरतो का हे पाहण्यासारखं ठरेल . कारण शाहरूखच्या ‘झिरो’चं आव्हान या चित्रपटसमोर असणार आहे . अभिषेक कपूर दिग्दर्शित केदारनाथमध्ये मुस्लिम पिठ्ठू आणि ब्राह्मण मुलगी यांच्या प्रेमाची कथा दाखवण्यात आली आहे . कथा काल्पनिक असली तरी काही वर्षांपूर्वी आलेल्या केदारनाथच्या प्रलयावर ती बेतली आहे .


‘मोबाईल वर्ल्ड काँग्रेस’मध्ये नोकियानं आपला ३३१० हा सर्वाधिक खपलेला फोन रिलाँच करणार असल्याचं जाहीर केलं होतं . २०१७ मध्ये एचएमडी ग्लोबलनं ही घोषणा केली होती . हा फोन एप्रिल २०१७ मध्ये लाँच केल्यानंतर त्याला जगभरातील ग्राहकांकडून खूपच चांगला प्रतिसाद लाभला होता . आता वर्षभरानं नोकियानं ३३१० चं ४जी व्हर्जन लाँच करणार असल्याचं जाहीर केलं आहे . हा फोन भारतीय बाजारात जिओ फोनला टक्कर देऊ शकतो अशी शक्यता वर्तवण्यात येत आहे . नोकियाचा हा फोन वायफाय आणि हॉटस्पॉटला सपोर्ट करणार आहे . या फोनमध्ये ५२१ एमबी इंटरनल मेमरी असणार आहे तर ६४ जीबी इक्सपांडेबल मेमरी असणार आहे . या फोनमध्ये २ . ४ इंचाचा डिस्प्ले असणार आहे . गेल्या वर्षभरात इंटरनेट डेटा पॅकमध्ये झालेली घट यामुळे इंटरनेट वापरण्याचं प्रमाण भारतात प्रचंड वाढलं आहे . त्यातून अनेक कंपन्यांनी सर्वसामान्य माणसांच्या खिशाला परवडणाऱ्या दरात स्मार्टफोन उपलब्ध करून दिल्यानं स्मार्टफोन वापरणार्यांच्या संख्येतही वाढ झाली आहे . नोकियानं गेल्यावर्षी रिलाँच केलेला ३३१० हा २जी फोन होता . पण आता भारतीय बाजारपेठेत आपला व्यवसाय विस्तारण्यासाठी नोकियानं ३३१० चं ४जी व्हर्जनही लाँच करण्याचा निर्णय घेतला आहे . या फोनला ग्रामीण भागातील भारतीयांची सर्वाधिक पसंती लाभेल अशी आशा नोकियाला आहे . चीनमध्ये या फोनच्या लाँचिंगची अधिकृत घोषणा करण्यात आली . या फोनची किंमत अद्यापही गुलदस्त्यात आहे . एप्रिलच्या आसपास हा फोन भारतीय बाजारात लाँच होणार असल्याची शक्यता वर्तवली जात आहे .


अभिनेत्री अनुष्का शर्मा आणि अभिनेता दिलजित दोसांज यांच्या मुख्य भूमिका असणाऱ्या ‘फिल्लौरी’ या सिनेमाची सध्या बॉलिवूड वर्तुळात चर्चा सुरु आहे . काही दिवसांपूर्वीच या सिनेमाचा ट्रेलर प्रदर्शित झाला होता . प्रेक्षक आणि समीक्षकांनी अनुष्काच्या आगामी सिनेमाच्या ट्रेलरला चांगलीच पसंती दिली . ट्रेलरमागोमाग सध्या या सिनेमाचे पोस्टरही चर्चेत आहेत . अनुष्का आणि दिलजितच्या लूकपासून ते अगदी या सिनेमाच्या हटके कथानकाविषयी अनेकांनाच उत्सुकता लागून राहिली असताना सिनेमातील अजून एक गाणे प्रेक्षकांच्या भेटीला आले आहे . ‘साहिबा’ असे बोल असलेले हे गाणे आणि त्यातील शब्द अनेकांच्या मनात घर करत आहेत . या सिनेमातली सगळीच गाणी प्रेक्षकांना पसंत पडत आहेत . साहेबा हे गाणे दिलजीतनेच गायले असावे असा अंदाज सर्वजण बांधत असताना , हे गाणे रुमी या गायकाने गायले आहे . गाण्यात जुना काळ दाखवताना त्यात प्रेमही तेवढेच दाखवण्यात आले आहे . हे गाणे दिलजीतने गायला हवे असे त्याच्या चाहत्यांना वाटत होते . पण तसे झालेले दिसत नाही . या गाण्याला शाश्वत सचदेवने संगीत दिले असून अनवित्ता दत्तने हे गाणे लिहिले आहे . एकमेकांवर नित्सिम प्रेम करणारी प्रेमीयुगुलं जेव्हा वेगळी होतात तेव्हा त्यांच्यासोबत काय होते ते या गाण्यातून दाखवण्यात आले आहे . अनुष्का आणि दिलजीतवर चित्रित झालेले हे गाणे प्रेक्षकांनाही नक्कीच आवडेल . हे गाणे प्रदर्शित होण्याआधीपासूनच दिलजीत आणि अनुष्काने या गाण्याबद्दल उत्सुकता वाढवली होती . ट्विटर चॅटवर दोघांनीही या गाण्याचे काही बोल ट्विट केले होते . या गाण्याआधी फिल्लौरीची व्हॉट्सअॅप आणि दम दम ही दोन गाणी प्रदर्शित करण्यात आली आहे . दरम्यान , ‘फिल्लौरी’ या सिनेमाद्वारे अनुष्का शर्मा आणि दिलजित दोसांज ही एक नवी जोडी प्रेक्षकांच्या भेटीला येणार आहे . ‘उडता पंजाब’ या सिनेमाच्या माध्यमातून हिंदी सिनेसृष्टीत पदार्पण करणारा अभिनेता दिलजित दोसांज आता बॉलिवूडमध्ये चांगलाच स्थिरावत आहे . त्यामुळे अनुष्का आणि दिलजितची एका वेगळया काळातील ऑनस्क्रिन केमिस्ट्री पाहण्यासाठी प्रेक्षकांमध्येही उत्सुतेचे वातावरण पाहायला मिळत आहे . २४ मार्चला अनुष्का आणि दिलजितचा हा बहुचर्चित सिनेमा प्रेक्षकांच्या भेटीला येणार आहे .


भरली केळी साहित्य : केळी – ३ ( पिकलेली साल काळी झालेली ) , घट्ट नारळाचं दूध – १ वाटी चवासाठीः ओलं खोबरं – १ नारळ ( २ वाटय़ा ) , गूळ – १ वाटी ( बारीक चिरलेला ) , वेलची पावडर – १ चमचा , साजूक तूप – १ चमचा कृती : प्रथम चवाचे सर्व साहित्य एकत्र करून पातेलं गॅसवर ठेवा . गूळ वितळेपर्यंत मंद आचेवर घाटत राहा आणि चव करून घ्या . राजेळी केळ्याचे अखंड साल काढून घ्या . केळ्याचे २ - ३ तुकडे करून त्याला मधे चिर पाडा . एक पसरट पातेलं घेऊन त्याला खाली साजूक तूप लावा आणि त्यावर केळीच्या साली पसरा . केळ्याच्या पाडलेल्या प्रत्येक चिरेमध्ये चव भरपूर भरा . पातेल्यात ही भरलेली केळी एका थरामध्ये नीट पसरून लावा . पातेलं गॅसवर ठेवा . केळ्याच्या बाजूने नारळाचे दूध पातेल्यात सोडा . वर झाकण ठेवा , झाकणावर वजन ठेवा आणि चांगली वाफ आणा . आंबट - गोड अशी केळ्यांची चव फार छान लागते . राजेळी केळी न मिळाल्यास मद्रासी मोठी केळी वापरावी . बाजारातून घरी आणून ही केळी साल पूर्ण काळी होईपर्यंत पिकवून नंतर वापरावीत . रताळ्याचा कीस साहित्य : रताळी – २ मोठी , शेंगदाण्याचा जाडसर कूट – १ वाटी , ओलं खोबरं – १ / २ वाटी , साजूक तूप – १ / ४ वाटी , हिरवी मिरची – ५ - ६ बारीक चिरलेली किंवा आवडीप्रमाणे कमी - जास्त , जिरे – १ चमचा कृती : प्रथम रताळी स्वच्छ धुऊन सालासकट किसून पाण्यात ठेवा . कढईत तूप आणि जिरं टाका . जिरे तडतडल्यावर मिरची घाला . त्यावर पाण्यात किसून ठेवलेली रताळी पिळून घाला आणि परता . त्यावर मीठ , साखर घालून शिजवून घ्या . वाफ आल्यावर त्यात दाण्याचा कूट , खोबरं घालून नीट एकत्र करा आणि परत वाफ आणा . टीप : रताळ्याचे सत्त्व पाण्यातून रताळ्याचा कीस काढल्यावर पाणी तसेच १ - २ तास ठेवा . रताळ्याचे सत्त्व तसेच खाली बसेल . वरचं पाणी काढून टाका आणि सत्त्व काढून घ्या . १ वाटी सत्त्वाला २ वाटय़ा दूध आणि चवीप्रमाणे साखर घालून १ / २ चमचा वेलची पावडर घालून गॅसवर गरम करत ठेवा . सतत ढवळत राहा . घट्ट झाल्यावर एका थाळीत काढून पसरून घ्या आणि थंड झाल्यावर वडय़ा पाडा . अतिशय चविष्ट आणि पौष्टिक असतात . बटाटय़ाची पांढरी आमटी साहित्य : बटाटे – २ चौकोनी चिरलेले , शेंगदाण्याचा कूट – १ / २ वाटी , ओलं खोबरं – १ चमचा , साजूक तूप – २ - ३ चमचे , हिरवी मिरची – २ - ३ किंवा आवडीप्रमाणे कमी - जास्त , मीठ – चवीप्रमाणे , साखर – १ चमचा , जिरं – १ / २ चमचा , आंबट ताक – १ / ४ वाटी कृती : दाण्याचा कूट , खोबरं आणि मिरची पाणी घालून बारीक वाटून घ्या . पातेलीत तूप गरम करून त्यावर जिरे घाला . जिरे तडतडल्यावर बटाटे घालून चांगले परतून घ्या . त्यात पाणी , मीठ , साखर घालून बटाटे नीट शिजवून घ्या . त्यावर दाण्याच्या कुटाचे वाटण आणि ताक घाला . चांगली उकळी आणून वरून १ चमचा दाण्याचे कूट घाला . साबुदाणा खिचडी , वरीचा भात , उपवासाची भाकरी वगैरे बरोबर ही आमटी खूपच छान लागते . टीप : सर्व उपासाच्या पदार्थाना साजूक तुपाऐवजी शेंगदाण्याचे तेल वापरू शकता . ज्यांना उपवासाला कोिथबीर चालते त्यांनी वरून कोिथबीर घालावी . वरी तांदळाचा गोड शिरा साहित्य : वरी तांदूळ – १ वाटी , ओलं खोबरं – १ / ४ वाटी , साखर – ३ / ४ वाटी , साजूक तूप – १ / २ वाटी , केळं – १ गोल कापून , वेलची पावडर – १ / २ चमचा , केशर – ६ - ७ काडय़ा , दूध – १ वाटी , वेलची झ्र् २ बदामाचे तुकडे – आवडीप्रमाणे कृती : प्रथम केळ्याचे काप साजूक तुपात परतून घेऊन बाजूला ठेवा . पातेल्यात तूप गरम करून त्यात वेलची फोडून घाला . त्यावर वरी तांदूळ , बदामाचे तुकडे आणि खोबरे घालून चांगले परतून घ्या . त्यावर वाटीभर गरम दूध व १ वाटी गरम पाणी घालून वरी तांदूळ नीट शिजवून घ्या . त्यावर साखर , वेलची पावडर आणि केशर घाला . नीट मिक्स करून वरून तूप घाला व चांगली वाफ आणा . शेवटी तुपात परतलेलं केळं घालून मिक्स करा . स्टफ साबुदाणा वडा साहित्य : साबुदाणा – १ वाटी , ( रात्रभर भिजवावा ) , बटाटे – २ उकडलेले , हिरवी मिरची – ४ - ५ क्रश केलेली किंवा आवडीप्रमाणे कमी - जास्त , शेंगदाण्याचा कूट – १ वाटी जाडसर , मीठ – चवीप्रमाणे , साखर – १ चमचा , शेंगदाणा तेल – तळण्यासाठी , दही – सोबत खाण्यासाठी स्टफिंग : ओलं खोबरं – १ वाटी , हिरव्या मिरच्या – १ - २ क्रश केलेल्या किंवा आवडीप्रमाणे कमी - जास्त , मीठ – चवीप्रमाणे , साखर – १ / २ चमचा , लिंबाचा रस – १ / २ चमचा हे सर्व साहित्य एकत्र करा . कृती : उकडलेला बटाटा कुस्करून घ्या . त्यात भिजवलेला साबुदाणा , क्रश्ड मिरची , मीठ , साखर आणि दाण्याचा कूट मिसळून नीट एकत्र करा . त्याचे एकसारखे गोळे करा . एकेका गोळ्याची वाटी करून त्यात खोबऱ्याचे स्टिफग भरा आणि वाटी नीट बंद करा . हाताला थोडं तूप लावून वडा थोडा चपटा करा . शेंगदाणा तेलात खमंग तळून घ्या आणि दहय़ाबरोबर सव्र्ह करा . टीप : आत खोबऱ्याचं स्टिफग असल्यामुळे चटणीची गरज लागत नाही .


अमिताभ बच्चन आणि ऋषी कपूर यांचा बहुप्रतिक्षित ‘१०२ नॉट आऊट’ सिनेमाचा टीझर नुकताच प्रदर्शित करण्यात आला . या सिनेमातून अमिताभ आणि ऋषी यांची जोडी २७ वर्षांनंतर रुपेरी पडद्यावर दिसणार आहे . सिनेमाचा टीझर पाहून या सिनेमाबद्दलची उत्सुकता नक्कीच वाढते यात काही शंका नाही . बॉलिवूडमधील दोन तगडे कलाकार जेव्हा एकत्र येतात तेव्हा समोर येणारी कलाकृतीही काही वेगळीच असते . ‘१०२ नॉट आऊट’ या सिनेमाचा टीझर पाहून ही गोष्ट पुन्हा एकदा प्रकर्षाने जाणवायला लागते . ‘अमर अकबर अँथनी’ सिनेमात बिग बी आणि ऋषी यांनी सख्ख्या भावांची व्यक्तिरेखा साकारली होती . या सिनेमात अमिताभ ऋषी यांचे वडील दाखवण्यात आले आहेत . ‘१०२ नॉट आऊट’ ही अशा बाप - लेकांची गोष्ट आहे ज्यात वडिलांचे वय १०२ असते . पण १०२ वयाचे वडील अंथरुणाला खिळून राहिलेले न दाखवता अजूनही आयुष्याचा मनमुराद आनंद घेताना दिसतात . त्याउलट त्यांचा मुलगा हा आयुष्याकडे नकारात्मक पद्धतीने पाहत असतो . एकीकडे १०२ वर्षांचे बाबा सेक्सोफोन वाजवताना फुटबॉल खेळताना दिसतात तर ७५ वर्षांचा मुलगा घरात चिंतेने येरझाऱ्या मारताना , योगासनं करताना दिसतो . लेखकाने या सिनेमात बाप - लेकांमधील पिढीतले अंतर एका वेगळ्या पद्धतीने दाखवले आहे . ‘ओह माय गॉड’ सिनेमाचा दिग्दर्शक उमेश शुक्लाने या सिनेमाचे दिग्दर्शन केले आहे . यावर्षी ४ मे रोजी हा सिनेमा प्रदर्शित होणार आहे . टीझरमध्ये या दोघांचे व्यक्तिमत्व ठळकपणमे दाखवण्यात आले आहे . टीझरमध्ये अमिताभ यांच्या तोंडी फक्त एकच संवाद आहे ते म्हणतात की , ‘मी जगातला पहिला बाप असेन जो स्वतः आपल्या मुलाला वृद्धाश्रमात घालणार आहे . ’


दुखापतीमुळे काही काळापासून भारतीय संघापासून दूर असलेला यष्टिरक्षक - फलंदाज वृद्धिमान साहा येत्या डिसेंबरमध्ये रणजी सामन्याद्वारे पुनरागमन करण्याची शक्यता आहे . जुलै महिन्यात खांद्याला झालेल्या दुखापतीवर तो सध्या उपचार घेत असून वर्षअखेरीस निश्चितपणे पुन्हा खेळण्यास प्रारंभ करण्याबाबत त्याला विश्वास वाटत आहे . ‘‘मला आधीच्या तुलनेत आता खूप बरे वाटत आहे . डिसेंबर महिन्याच्या मध्यापर्यंत मी पुन्हा खेळण्यास प्रारंभ करणार असून त्या दृष्टीनेच माझे प्रशिक्षण आणि सराव सुरू आहे . नेटमध्ये सरावापुरता मी तंदुरुस्त असलो तरी प्रत्यक्ष सामना खेळण्याइतपत अद्याप सुधारणा नाही , ’’ असे साहाने सांगितले . यंदाच्या वर्षी दक्षिण आफ्रिकेत केपटाऊन येथे पहिला कसोटी सामना खेळल्यानंतर खांद्याचे स्नायू आखडल्याने त्याला मायदेशी परतावे लागल्याने तो खूप निराश झाला होता . दरम्यान , आयपीएलमध्ये अंगठय़ाला दुखापत झाल्याने तो अफगणिस्तानविरुद्धच्या कसोटी सामन्यालाही मुकला होता . त्याच्या खांद्याला गंभीर दुखापत झाल्याचे प्रत्यक्ष चाचण्या केल्यानंतर समजले . दरम्यान , भारताने येत्या ऑस्ट्रेलिया दौऱ्यासाठी ऋषभ पंत आणि पार्थिव पटेल या दोन यष्टिरक्षकांची निवड केली आहे . तसेच त्यानंतर कोणतीही कसोटी मालिका लवकर होणार नसल्याने साहा प्रत्यक्ष कसोटीत पुनरागमन कधी करतो , त्याबाबत प्रश्नचिन्ह निर्माण झाले आहे . त्यावर बोलताना साहा म्हणाला , ‘‘मला आता पुन्हा एकदा शून्यापासून सुरुवात करावी लागणार आहे . रणजी सामन्यांमध्ये चांगली कामगिरी केली तरच मला पुढील संधी मिळू शकणार आहे . अर्थात मी लहानपणापासून खूप सकारात्मक विचार करणारा आहे . त्यामुळे या सर्व बाबींकडेही मी त्याच सकारात्मकपणे पाहतो . दुखापतीनंतर खेळाडूचे तंदुरुस्त होणे ही खूप किचकट प्रक्रिया असते , मात्र सध्या त्याला पर्याय नाही . ’’ साहा दशकभरातील सर्वोत्तम यष्टिरक्षक - गांगुली वृद्धिमान साहा हा भारताचा गेल्या ५ - १० वर्षांतील सर्वोत्तम यष्टिरक्षक आहे , अशा शब्दांत माजी कर्णधार सौरव गांगुलीने वृद्धिमानच्या कामगिरीचे कौतुक केले . २०१४ साली महेंद्रसिंग धोनीने कसोटी क्रिकेटमधून अचानक निवृत्ती स्वीकारल्यापासून भारताच्या कसोटी संघातील यष्टिरक्षक म्हणून साहा चोख कामगिरी पार पाडत आहे . लवकरात लवकर तंदुरुस्त होऊन तो संघात परतावा , अशी इच्छा असल्याचे गांगुलीने नमूद केले . प्रत्येक यष्टिरक्षकाला सूर मारून झेल पकडावे लागतात . त्यामुळे दुखापती टाळणे कुणाच्याही हातात नसते . केवळ चांगला खेळ व तंदुरुस्तीसाठी प्रयास करणे शक्य नसते . त्यामुळे दुखापतीमधूनही साहा लवकरच बरा व्हावा , अशी अपेक्षा गांगुलीने व्यक्त केली .


महादेवभाई देसाई हे महात्मा गांधीजींचे सचिव . ऐन तारुण्याच्या उंबरठ्यावर गांधी विचारांनी प्रेरित होऊन ते महात्मा गांधींच्या सान्निध्यात आले आणि आयुष्यभर त्यांच्यासोबत स्वातंत्र्यलढ्यात अग्रेसर राहिले . त्यांनी जी रोजनिशी लिहिली . त्या रोजनिशीवर आधारित एकपात्री नाटक लिहिले ते रामू रामनाथन यांनी . येथील डॉ . माया पंडित यांनी त्याचा मराठी अनुवाद केला आणि या नाटकाचे अभिवाचन सर्वत्र सुरू झाले . येथील प्रत्यय नाट्य हौशी कला केंद्राने केवळ कोल्हापुरातच नव्हे , तर राज्यभरात पंधराहून अधिक ठिकाणी या नाटकाचे अभिवाचन केले . एकपात्री नाटकाचे प्रयोग यापूर्वीही अनेक ठिकाणी झाले ; पण राज्य नाट्य स्पर्धेत जळगाव केंद्रावर गेली सलग दोन वर्षे या नाटकाचे प्रयोग झाले . केवळ अभिवाचनापुरता हा विषय मर्यादित न राहता दोन अंकी नाटकातून तो रसिकांपर्यंत पोचवण्याचा संकल्प ‘प्रत्यय’च्या टीमनं यंदा केला आणि तो यशस्वीही केला . येथील केंद्रावर मंगळवारी या नाटकाचा एक देखणा सामूहिक आविष्कार अनुभवायला मिळाला . महादेवभाईंनी सुमारे २७ रोजनिशी लिहिल्या . त्यातून केवळ त्यांच्या व्यक्तिगत जीवनाविषयीच नव्हे तर एकूणच स्वातंत्र्यलढा , त्यातील महात्मा गांधी यांच्याविषयीच्या विविध नोंदी , सविनय कायदेभंग , सरदार वल्लभभाई पटेल , पंडित नेहरू असोत किंवा इतर क्रांतिकारक यांच्याशी झालेले संवाद असोत किंवा मिठाचा सत्याग्रह . . . एकूणच स्वातंत्र्यलढ्यातील एकेक सुवर्णपान त्यातून उलगडत जाते . १९१७ ते १९४२ हा पंचवीस वर्षांचा काळ म्हणजे तसा स्वातंत्र्यलढ्यातील सर्वांत महत्त्वाचा काळ . याच काळात महादेवभाई आणि महात्मा गांधी यांची साथ कधीच सुटली नाही . एकूणच नाटकातून महादेवभाईंचा शोध घेताना ‘प्रत्यय’ची टीम कुठेच कमी पडत नाही . दिग्दर्शक सुहास लकडे यांच्या मार्गदर्शनाखाली ‘प्रत्यय’च्या उमद्या शिलेदारांनी महादेवभाईंच्या व्यक्तिमत्त्वाचे विविध पैलू तितक्याच ताकदीने रसिकांसमोर आणले . पात्र परिचय रोहित पोतनीस ( निवेदक ) समीर पंडितराव ( महादेवभाई ) विकास गुळवणी ( महात्मा गांधी ) मिलिंद इनामदार ( दादाजी ) मिथिल रणवरे ( मोहम्मद जिना व म्हातारा ) स्वरूपा फडके ( प्रीसिला मॅडम ) अभिजित देसाई ( नरहरी पारिख ) सुहास लकडे ( डॉ . आंबेडकर ) समर्थ गोडवे ( पंडित नेहरू ) शुभम पोतदार ( छोटा भाऊ ) विक्रांत कुंभार ( सरदार पटेल ) प्रणोती कुमठेकर ( कस्तुरबा गांधी , सरोजिनी नायडू ) शर्वरी जोग ( दुर्गाबेन ) आकाश कुलकर्णी प्रतीक गोरनाळे संदीप चिपरे निकिता घुगे ( शेतकरी व कार्यकर्ते ) दिग्दर्शक ः सुहास लकडे पार्श्वसंगीत ः नरहर कुलकर्णी , सिध्दित नाबर प्रकाशयोजना ः शंतनू पाटील नेपथ्य ः स्वरूपा फडके रंगभूषा ः सुनील मुसळे वेशभूषा ः अनुया नागवेकर रंगमंच व्यवस्था ः राकेश कोळी


सेक्सबाबतच्या अनेक गोष्टी आपण सातत्याने ऐकत असतो . मात्र त्याबाबतचे सर्वेक्षण नुकतेच करण्यात आले असून त्यातून अनेक निष्कर्ष कमोर आले आहे . हे सर्वेक्षण नॅशनल फॅमिली हेल्थ सर्व्हेने केले आहे . यामध्ये ९० टक्के भारतीयांनी वयाच्या ३० वर्षाच्या आधीच पहिला सेक्स केलेला असतो . पुरुषांनी वयाच्या २० ते २४ या वयोगटातच पहिला सेक्स केलेला असतो असे यात म्हटले आहे . तर मुलींमध्ये हे वय १५ ते १९ वर्षे असते . भारतीय संस्कृतीप्रमाणे लग्नानंतर सेक्सला मान्यता आहे . मात्र भारतात आजही लहान वयातच मुलींचे लग्न केले जात असल्याने मुलींमध्ये पहिला सेक्स करण्याचे वय कमी आहे . त्याचप्रमाणे जे मुले आणि मुली जास्त शिक्षण घेतात त्यांच्यात सेक्स बराच उशीरा होतो . हे लोक शाळेनंतर दिर्घकाळ महाविद्यालयीन शिक्षणात घालवत असल्याने त्यांना पहिला सेक्स करण्यास उशीर होतो . लग्नाआधी सेक्स करणाऱ्यांचे प्रमाण देशात तुलनेने कमी असल्याचे म्हटले आहे . १५ ते २४ या वयोगटातील केवळ ११ टक्के पुरुष आणि २ टक्के महिला लग्नाआधी सेक्स करतात . यामध्येही छत्तीसगडमध्ये लग्नाआधी सेक्स करण्याचे प्रमाण सर्वाधिक म्हणजेच २१ . १ टक्के तर मध्य प्रदेशमध्ये हे प्रमाण २० . ७ टक्के आहे . या सर्वेक्षणासाठी जवळपास १ लाखांहून अधिक पुरुष आणि महिला सहभागी झाल्या होत्या . उत्तर भारतीय लोकांमध्ये दक्षिण भारतीयांपेक्षा सेक्स लाईफ चांगले असे यामध्ये नोंदविण्यात आले आहे . एकटे असणाऱ्या आणि तरीही सेक्स लाईफ चांगले असणाऱ्या पुरुषांमध्ये पंजाब , हरयाणा , छत्तीसगड आणि मध्यप्रदेश ही राज्ये आघाडीवर आहेत . तर एकट्या महिलांमध्ये सेक्स लाईफ चांगले असणारी राज्ये कर्नाटक आणि गुजरात ही आहेत . यामध्ये १२ टक्के पुरुष आपल्या अनौपचारीक ओळख असलेल्या महिलांबरोबर सेक्स करतात . तर ६ टक्के पुरुष सेक्स वर्करबरोबर सेक्स करतात अशी नोंद करण्यात आली आहे .


हरभरा डाळ ( अर्धी वाटी ) , मूगडाळ ( पाव वाटी ) , मसूरडाळ ( पाव वाटी ) , तुरीची डाळ ( पाव वाटी ) , उडदाची डाळ ( पाव वाटी ) , जिरे ( एक चमचा ) , हिरव्या मिरच्या ( चार ) , चिरलेला कढीपत्ता ( दहा ते बारा पानं ) , तेल ( तळण्यासाठी ) मीठ – चवीनुसार कृती : सर्व डाळी एकत्र करून चार तास भिजवून ठेवा . नंतर मिक्सरमध्ये जिरे , मिरच्या वाटून घ्या . त्यातच डाळ घालून वाटा . या मिश्रणात मीठ , कढीपत्ता घाला . छान एकत्र करा . हातावर छोटे छोटे वडे थापून तेलात तळून घ्या . * नवरात्रीत देवीच्या नैवेद्याला अंबोडय़ा करतात . मंजिरी कपडेकर – response . lokprabha @ expressindia . com सौजन्य – लोकप्रभा


वेस्ट इंडिजवर ५८ धावांनी मात मिचेल मार्श , मॅथ्यू वेड आणि जोश हेझलवूड या त्रिकुटाच्या दिमाखदार प्रदर्शनाच्या बळावर ऑस्ट्रेलियाने तिरंगी एकदिवसीय मालिकेच्या अंतिम लढतीत वेस्ट इंडिजवर ५८ धावांनी विजय मिळवीत जेतेपदावर नाव कोरले . प्रथम फलंदाजी करताना ऑस्ट्रेलियाची अवस्था ६ बाद १७३ अशी झाली होती . मात्र यष्टीरक्षक फलंदाज मॅथ्यू वेडने तळाच्या फलंदाजांना हाताशी घेत संघाला सन्मानजनक धावसंख्या गाठून दिली . ऑस्ट्रेलियाने २७० धावांची मजल मारली . वेडने ५२ चेंडूत २ चौकार आणि ३ षटकारांसह ५७ धावांची खेळी केली . आरोन फिंचने ४७ तर स्टीव्हन स्मिथने ४६ धावांची खेळी केली . वेस्ट इंडिजतर्फे जेसन होल्डर आणि श्ॉनॉन गॅब्रिएल यांनी प्रत्येकी २ बळी घेतले . प्रत्युत्तरादाखल खेळताना वेस्ट इंडिजचा डाव २१२ धावांतच आटोपला . ऑस्ट्रेलियातर्फे वेगवान गोलंदाज जोश हेझलवूडने ५ बळी घेतले . मिचेल मार्शने ३ बळी घेत त्याला चांगली साथ दिली . वेस्ट इंडिजतर्फे जॉन्सन चार्ल्सने सर्वाधिक ४५ धावा केल्या . मिचेल मार्शला सामनावीर तर जोश हेझलवूडला मालिकावीर पुरस्काराने गौरवण्यात आले . संक्षिप्त धावफलक ऑस्ट्रेलिया : ९ बाद २७० ( आरोन फिंच ४७ , स्टीव्हन स्मिथ ४६ , मॅथ्यू वेड ५७ ; जेसन होल्डर २ / ५१ , श्ॉनोन गॅब्रिएल २ / ५८ ) विजयी वि . वेस्ट इंडिज : ४५ . ४ षटकांत सर्वबाद २१२ ( जॉन्सन चार्ल्स ४५ , दीनेश रामदिन ४० , जसेन होल्डर ३४ ; जोश हेझलवूड ५ / ५० , मिचेल मार्श ३ / ३२ ) . ५ / ५० - वेस्ट इंडिजमधील ऑस्ट्रेलियाच्या गोलंदाजाची दुसरी सर्वोत्तम वैयक्तिक कामगिरी . २९ धावांत ५ बळींसह मिचेल जॉन्सन सर्वोत्तम .


सिद्धेश लाडच्या दमदार खेळीमुळे रणजी करंडक स्पर्धेत मुंबईने बडोद्याविरूद्धचा पाचशेवा ऐतिहासिक सामना अनिर्णित राखला आणि पराभव टाळला . सिद्धेश लाडने २३८ चेंडूत ७१ धावांची नाबाद खेळी केली . या दरम्यान सिद्धेशने ७ जबरदस्त चौकारही लगावले . त्याच्या या खेळीमुळे पाचशेव्या रणजी सामन्यात डावाच्या पराभवाची नामुष्की टळली . पहिल्या डावात मुंबईचा संघ १७१ धावांमध्येच तंबूत परतला . त्यानंतर बडोदा संघाने ९ बाद ५७५ धावांवर डाव घोषित केला . मुंबईला पराभव टाळण्यासाठी धावपट्टीवर टिकून राहणे आवश्यक होते . सिद्धेश लाड चार तास खेळपट्टीवर होता त्यामुळे मुंबईला ऐतिहासिक सामन्यातली पराभवाची नामुष्की टाळता आली . पाचशेव्या रणजी सामन्यात मुंबईला हरवण्याचे बडोद्याचे स्वप्न भंगले . मुंबईतील वानखेडे स्टेडियमवर हा सामना सुरु होता . सिद्धेश लाडने सूर्यकुमार यादवसोबत सहाव्या विकेटसाठी ७९ धावा केल्या . मात्र दीपक हुड्डा याने सूर्यकुमारला बाद केले . यानंतर सिद्धेश लाड आणि अभिषेक नायर या दोघांनीही बचावात्मक खेळ सुरु केला . सिद्धेशने २३८ चेंडू खेळत ७१ धावा केल्या तर अभिषेक नायरने १०८ चेंडूत अवघ्या ८ धावा केल्या . मुंबईने अखेरच्या दिवशी ७ बाद २६० धावा केल्या . ग्रुप सी मधला मुंबईचा हा तिसरा ड्रॉ आहे . बडोदा संघाला या सामन्यात सात गुण मिळाले आहेत . ११ गुणांसह मुंबई तिसऱ्या स्थानावर आहे .


Apple iPhone Launch Event September 2018 : अॅपल कंपनीने त्यांच्या आयफोन मालिकेतील तीन नवे आयफोन लाँच केले आहेत . यामध्ये आयफोन एक्सआर , आयफोन एक्सएस आणि आयफोन एक्स मॅक्स यांचा समावेश आहे . बुधवारी रात्री या फोनचे अनावरण केले . आयफोनसह अॅ्पल वॉचच्या सुधारित सिरीज - ४ या मालिकेतील उत्पादनांची घोषणा केली . अमेरिकेतील कॅलिफोर्नियामधील कुपर्टिनो येथील अॅपल कंपनीच्या स्टीव्ह जॉब्ज सभागृहात कंपनीचे मुख्य कार्यकारी अधिकारी टीम कुक यांच्या प्रमुख उपस्थितीत हा कार्यक्रम झाला . iPhone Xs आणि iPhone Xs Max हा आतापर्यंतचा सर्वात वेगवान आयफोन असल्याचा दावा कंपनीने केला आहे . हे आयफोन पहिल्या आयफोनपेक्षा ३० टक्के आधीक वेगवान आहेत . जाणून घेऊयात आयफोनचे फिचर आणि किंमतीबद्दल सविस्तर माहिती…… आयफोन एक्सएस आणि आयफोन एक्सएस मॅक्स – दोन्ही आयफोन भारतात २८ सप्टेंबर रोजी दाखल होणार गोल्ड , सिलव्हर आणि स्पाईसी ग्रे या तीन रंगात उपलब्द २४३६ बाय ११२५ ५१२ जीबीचे स्टोअरेज आयओएस – १२ प्रोसेसर ५१२ जीबीचे स्टोअरेज आयओएस – १२ प्रोसेसर ड्यूअल सिम वाटरप्रूफ ( दोन मीटर पाण्यात ३० मिनीटांमपर्यंत राहिल्यास काही होणार नाही ) आयफोन एक्सएस ५ . ८ इंच सुपर रेटिना ओलेड ( OLED ) डिस्प्लेसह आयफोन एक्सएस मॅक्सचा स्क्रीन ६ . ५ इंच सुपर रेटिना ओलेड ( OLED ) डिस्प्ले आयफोन एक्सएस मॅक्सला ३डी टच ए - १२ बायॉनिक हा अधिक वेगवान प्रोसेसर OIS सेन्सर्स Animoji , फोटोज आणि पोट्रेट मोडमध्ये अमुलाग्र बदल करू शकतो . समोरील कॅमेरा सात मेगापिक्सल असेल . ड्युल रियर कॅमेराचा ड्युल रियर कॅमेरा , यापैकी एक वाइड अँगल सेन्सर तर दुसरा टेलिफोटो लेन्स असणार फेस आयडी या फिचरमुळे चेहऱ्याच्या आधारे फोन अनलॉक केला जाऊ शकणार आहे . Apple iPhone Xs ची भारतामध्ये किंमत ७६९०० पासून सुरू होईल . Apple iPhone Xs Max ची भारतात किंमत १०९ , ९०० पासून सुरू होईल . iPhone XR आयफोन Xrची किंमत ५३८५० रूपयांपासून सुरू आयफोन Xrला 3D टच फीचर दिले नाही . या आयफोनला haptic टच देण्यात आला आहे . हा आयफोन ६ . १ इंच असणार आहे . या आयफोनची किंमत ५३८५० रूपयांपासून असणार आहे . आयफोन एक्सआरची विक्री १९ ऑक्टोबरपासून सुरू होणार आहे . बॅटरी आयफोन ८ पेक्षा दीड तास आधिक तीन वेगवेगळ्या रंगामध्ये मिळणार ए - १२ बायॉनिक हा अधिक वेगवान प्रोसेसर फेस आयडी या फिचरमुळे चेहऱ्याच्या आधारे फोन अनलॉक केला जाऊ शकणार आहे . २५६जीबी आणि ५१२ जीबी अॅपल वॉच सीरिज – ४ किंमत 399 डॉलर ( २८ , ६८७रूपये ) ते 499 डॉलर ( ३५८६९ रुपये ) पर्यंत असेल . विक्री १४ सप्टेंबरपासून १६ देशांमध्ये सुरू होणार आहे . परंतु यात भारताचं नाव नाही . बॅटरी मर्यादा चार ते १८ तास आधीच्या अॅपल वॉचपेक्षा याची स्क्रीन ३० टक्के मोठी तीन रंगामध्ये उपलबद्ध अ या वॉचमध्ये ६४ - बिट ड्युल कोर प्रोसेसर चार नवीन माईक आणि स्पिकरशिवाय अकेन पर्याय दे वॉचची साईज ४४ एमएम आहे . या घडाळात तीन हार्ट फिचर देण्यात आले आहेत . यामध्ये लो हार्ट रेट , हार्ट रिदम आणि ईसीजी असे तीन हार्ट फिचर आहेत . म्हणजेच या घड्याळाद्वारे हृदयाचे ठोके मोजता येणार आहेत ! ‘अॅपल’च्या इव्हेंटपूर्वी काही वेळासाठी वेबसाईट डाऊन झाली होती . माध्यमांच्या वृत्तानुसार नवीन डिवाईसची माहिती अपडेट करण्यासाठी वेबसाईटमध्ये काही बदल करण्यात आला आहे . त्यामुळे काही वेळासाठी वेबसाईट डाऊन झाली होती . ‘Be right back’ असा मेसेज वेबसाईटवर येत होता . याशिवायय अॅपलचा लाईव्ह इव्हेंट सुरू होण्याआधीच YouTube वर फेक ट्रेंडिग सुरू झाले होते . यामध्ये Apple iPhone Event नावाचा एक चॅनलद्वारे फेक व्हिडीओ दाखवण्यात आला होता .


आपल्या अभिनयाने प्रेक्षकांना भुरळ घालणारी मुक्ता बर्वे आता लवकरच तिच्या चाहत्यांना एका वेगळ्या रूपात दिसणार आहे . " द मुक्ता बर्वे ' नावाने येणाऱ्या शोमध्ये ती चक्क " रेडिओ जॉकी ' बनणार आहे . बदलता समाज आणि परिस्थितीनुरूप " स्त्री ' ची व्याप्ती वाढत चालली आहे . स्त्रीच्या विश्वाचा वेध " माय एफएम ' च्या माध्यमातून घेण्यात येणार आहे . त्या शोचे नाव आहे " द मुक्ता बर्वे . ' मुक्ता बर्वे त्याचे सूत्रसंचालन करणार आहे . तिच्या चाहत्यांना ती आता रेडिओ जॉकीच्या रूपात दिसणार आहे . विशेष म्हणजे एका सेलिब्रिटीद्वारे जनजागृतीपर कार्यक्रम राबविण्याचा पहिलाच प्रयोग " माय एफएम ' रेडिओ वाहिनीमार्फत राबविला जात आहे . सोमवार ते शनिवारी दुपारी 12 वाजता मुक्ताच्या आवाजातला हा शो पश्चिम महाराष्ट्रात सुरू होत आहे . मुक्ता बर्वे आमच्या कार्यक्रमाला चांगला न्याय देऊ शकेल , असा विश्वास " माय एफएम ' ला असून , तो स्त्री विकासावर आधारित असल्याचे ते सांगतात . शिवाय हा योग जुळवून आणणारे " जीसिम्स ' चे कार्तिक निशाणदार व अर्जुन बरान हेही या शोसाठी उत्सुक आहेत . स्त्री मानसिकतेचा अचूक वेध घेण्यास सज्ज असलेली मुक्ता या कार्यक्रमात काय कसब दाखवते , हे पाहणे औत्सुक्याचे ठरणार आहे .


सोशल मीडियाचा वापर चुकीचा आहे , त्यामुळे अनेक समस्या उद्भवतात अशी ओरड अनेकदा केली जाते . मात्र या माध्यमाचा चांगल्या गोष्टीसाठी किंवा सूचक पद्धतीनेही वापर केला जातो . मग वेगवेगळ्या कॅम्पेनच्या माध्यमातून Metoo , Rightoopee यांसारखे कॅम्पेन मोठ्या प्रमाणात चालले . त्यानंतर आता आणखी एक कॅम्पेन सुरु झाले असून या माध्यमातून सार्वजनिक ठिकाणी सिगारेट ओढणाऱ्यांना विशेष लक्ष्य करण्यात आले आहे . यामध्ये देण्यात आलेला मेसेज काहीसा उपहासात्मक असून तो मोठ्या प्रमाणात व्हायरल होत आहे . ”तुम्ही सिगारेट ओढत असाल तर प्लास्टीक पिशवी घ्या आणि ती स्वतःच्या चेहऱ्याभोवती गुंडाळा . त्यामुळे तुम्हाला सिगारेटच्या धुराचा १०० टक्के आनंद घेता येईल . जगाला त्याचा एकही टक्का धूर नको आहे . ” असे यामध्ये म्हटले आहे . ”तुमचे आयुष्य कसे जगायचे हा तुमचा निर्णय आहे , पण तुम्हाला स्वतःचा जीव प्रिय नसेल तरी आम्हाला आमचा जीव प्रिय आहे . ” अशी उपरोधिक टीका यामध्ये करण्यात आली आहे . सिगारेट ओढणे हे ओढणाऱ्या व्यक्तीच्या आरोग्यासाठी तर धोक्याचे असतेच मात्र या धुराचा आजुबाजूला असणाऱ्या व्यक्तींनाही मोठ्या प्रमाणात त्रास होतो . यालाच पॅसिव्ह स्मोकींग असे म्हणतात . अशाप्रकारे उपहासात्मक मेसेजद्वारे सिगारेट ओढणाऱ्यांना खडे बोल सुनावण्यात आले आहेत . याबरोबरच याखाली एक तळटीपही देण्यात आली आहे . तुमचा या गोष्टीला पाठिंबा असेल तर keep smoke away Campaign चा हा मेसेज तुमच्या प्रोफाईलवर कॉपी आणि पेस्ट करा असे यामध्ये म्हटले आहे . आता या Campaign चा प्रत्यक्षात कितपत फायदा होणार माहित नाही मात्र फेसबुकवर बऱ्याच मुलींनी तो आपल्या वॉलवर लिहीला आहे . यावर असंख्य जणांनी त्या पोस्टवर आपल्या प्रतिक्रियाही दिल्या आहेत . तर अनेकांनी त्याला लाईक केले आहे .


एखाद्या खेळावर एक देश साम्राज्य गाजवतो म्हणजे काय करतो , तर त्या देशाचा कर्णधार आपल्या खेळाडूंची मोट बांधत अत्यंत कठीण परिस्थीतीतही संघाला विजय मिळवून देण्याचा प्रयत्न करतो . १९८३ साली भारताने विश्वचषक जिंकला , मात्र त्यानंतर भारतीय संघाने विजय कसा मिळवायचा असतो हे जणू काही विसरलचं होतं . मात्र सौरव गांगुलीने भारतीय संघाला जिंकण्याची सवय लावली . भारतीय संघ एखाद्या स्पर्धेची अंतिम फेरी गाठून ती तितक्याच दिमाखात जिंकू शकतो हे दाखवून दिलं . भारतीय क्रिकेटचा माजी कर्णधार सौरव गांगुली आज आपल्या ४५ व्या वर्षात पदार्पण करतोय . मॅचफिक्सिंग प्रकरणानंतर भारतीय संघाची धुरा सौरव गांगुलीकडे सोपवण्यात आली . यावेळी सौरव गांगुलीने सचिन तेंडुलकर , राहुल द्रविड आणि अनिल कुंबळे या त्रिकुटाला घेऊन भारतीय संघाला पुन्हा उभारी दिली . भारतीय संघाचे पहिले परदेशी प्रशिक्षक जॉन राईट यांच्या मार्गदर्शनाखाली सौरव गांगुलीने जगाला पुन्हा एकदा भारतीय संघाची दखल घ्यायला भाग पाडली . मैदानात आणि फलंदाजीतली आक्रमकता , आपल्यापेक्षा तुल्यबळ संघालाही धडकी भरवेल असा अॅटीट्युड यामुळे गांगुलीने जागतिक क्रिकेटच्या पटलावर पुन्हा एकदा भारताचं नाव समोर आणलं . मैदानातली आपली आक्रमकता सौरव गांगुलीने आपल्या खेळामधेही जपली . याच कारणासाठी सौरव गांगुली आजही भारताचा सर्वात यशस्वी कर्णधार ओळखला जातो . त्याच्याच नेतृत्वाखाली तब्बल २० वर्षांनी भारतीय संघाने दक्षिण आफ्रिकेतल्या विश्वचषकाची अंतिम फेरी गाठली होती . मात्र अंतिम फेरीत भारताला विजय मिळवून देण्यात तो अपयशी ठरला . कर्णधारपदाची धुरा हातात आल्यानंतर सौरवने भारतीय क्रिकेटमध्ये केलेले अामुलाग्र बदल आजही भारतीय संघाला फायदेशीर ठरतायत . एकदिवसीय सामन्यांमध्ये सौरव गांगुलीने सचिन तेंडुलकरसोबत डावाची सुरुवात करत भारतीय फलंदाजीमध्ये आक्रमकता आणली . त्याकाळी एकदिवसीय सामन्यांमध्ये सलामीला सचिन - सौरवची जोडी ही सर्वात स्फोटक जोडी म्हणून ओळखली जायची . जॉन राईट यांच्यानंतर ग्रेग चॅपल यांच्याकडे भारतीय संघाच्या प्रशिक्षकपदाची जबाबदारी देण्यात आली . हा काळ सौरव गांगुलीच्या आयुष्यातला सर्वात कठीण काळ म्हणता येईल . या दोघांमधले ताणले गेलेले संबंध मीडियासमोर आले आणि सौरवने दौरा अर्धवट सोडून माघारी परतण्याची धमकी दिली . चॅपल यांनी बीसीसीआयला मेल करत सौरवच्या कर्णधारपदाच्या क्षमतेवर प्रश्नचिन्ह निर्माण केलं होतं . यादरम्यान सौरव गांगुलीची फलंदाजी पुर्वीच्या फॉर्ममध्ये नव्हती , आधीप्रमाणे त्याच्या बॅट मधून धावांची बरसात होत नव्हती . अखेर खराब फॉर्मचं कारण देत गांगुलीला संघातून वगळण्यात आलं आणि द्रविड भारताचा नवीन कर्णधार बनला . २००६ साली दक्षिण आफ्रिका दौऱ्यात सौरव गांगुलीचं संघात पुनरागमन झालं . यावेळी कर्णधारपदाचा भार डोक्यावर नसल्यामुळे सौरवने आपल्या जुन्या फॉर्मला साजेसा खेळ केला . आफ्रिकेविरुद्धच्या मालिकेत सौरव सर्वाधीक धावा करणारा फलंदाज ठरला . एकदिवसीय सामन्यांमध्येही सौरव गांगुली सर्वाधीक धावा करणाऱ्यांच्या यादीत दुसऱ्या क्रमांकावर होता . पहिल्या क्रमांकावर दक्षिण आफ्रिकेचा जॅक कॅलिज होता . याच काळात सौरवने कसोटी सामन्यात आपली सर्वोच्च धावसंख्या उभारली . बंगळुरु कसोटीत पाकिस्तानविरोधात सौरव गांगुलीने २३९ धावांची खेळी केली . मात्र यानंतर सौरव संघाच्या आत - बाहेर येत राहिला . आपलं स्थान संघात पक्क करणं त्याला काही जमलं नाही . २००८ सालच्या नागपूर कसोटीत अखेरच्या काही षटकांमध्ये कर्णधारपद गांगुलीला बहाल करत धोनीच्या भारतीय संघाने गांगुलीला एक भावनिक निरोप दिला होता . लॉर्ड्सच्या बाल्कनीमधून टी - शर्ट काढून हवेत गरागरा फिरवणं , नाणेफेकीसाठी उशीरा येत ऑस्ट्रेलियाचा कर्णधार स्टिव्ह वॉला आपली वाट बघायला लावणं यासारख्या अनेक कारणांमुळे सौरव गांगुली क्रीडारसिकांच्या गळ्यातला ताईत बनला . आपल्या निवृत्तीनंतर सौरव क्रिकेट प्रशासनात उतरला . सध्या तो बंगाल क्रिकेट असोसिएशनचा अध्यक्ष आहे . तसेच बीसीसीआयच्या प्रशिक्षक निवडीसाठीच्या क्रिकेट सल्लागार समितीचाही सौरव महत्वाचा सदस्य आहे . निराशेच्या गर्तेतून आपल्या संघाला बाहेर काढत विजयाची वाट दाखवणाऱ्या ‘दादा’ला वाढदिवसाच्या मनापासून शुभेच्छा ! ! ! सौरव गांगुलीच्या आंतराष्ट्रीय कामगिरीवर एक नजर – सामने धावा सर्वोत्तम शतकं / अर्धशतकं कसोटी ११३ ७२१२ २३९ १६ / ३५ वन - डे ३११ ११३६३ १८३ २२ / ७२ आयपीएल ५९ १३४९ ९१ ० / ० सामने धावा बळी सर्वोत्तम कसोटी ११३ १६८१ ३२ ३७ / ३ वन - डे ३११ ४५६१ १०० १६ / ५ आयपीएल ५९ ३६३ १० २१ / २


बॉलिवूड पदार्पणातच अभिनेत्री अमिषा पटेलने ‘कहो ना प्यार है’ , ‘गदर - एक प्रेम कथा’ यांसारख्या सुपरहिट चित्रपटांमध्ये भूमिका साकारली . मात्र त्यानंतर ती विशेष कामगिरी करु शकली नाही . एकेकाळी तिला मिळालेली प्रसिद्धीही हळूहळू कमी होऊ लागली . सध्या ती बॉलिवूडच्या कोणत्याही विशेष प्रोजेक्टमध्ये झळकत नाहीये . पण तरी कोणत्या ना कोणत्या कारणाने ती नेहमीच चर्चेत असते . तिचं वैयक्तिक आयुष्य , ब्रेकअप , लिंक - अप आणि पालकांशी भांडण यांशिवाय अमिषा आता आणखी एका कारणामुळे पुन्हा एकदा चर्चेत आली आहे . आजकाल अमिषाला फक्त बॉलिवूड पार्ट्यांमध्येच पाहिलं जातं . या पार्ट्यांमध्ये तिच्यासोबत फोटो काढण्यासाठी ती सेलिब्रिटींच्या मागे लागते असंही म्हटलं जातंय . यामुळे सेलिब्रिटीसुद्धा तिला वैतागले आहेत . कपूर घराण्यात नुकत्याच झालेल्या एका पार्टीदरम्यान अमिषाच्या कृत्यामुळे रणबीर कपूर ती पार्टी सोडून गेल्याची माहिती समोर येतेय . वाचा : …म्हणून बिग बींना वाढदिवसाला कोणताही जल्लोष नकोय ‘डेक्कन क्रॉनिकल’च्या माहितीनुसार अमिषाला रणबीरशी काही वैयक्तिक चर्चा करायची होती . त्यासाठी ती सारखं रणबीरला विचारत होती . तिला नेमकं काय बोलायचे आहे हेच न समजल्याने आणि तिच्यापासून थोडं लांबच राहिलेलं बरं या अनुषंगाने रणबीर थेट पार्टीतून निघाला . रणधीर कपूर यांच्या सत्तराव्या वाढदिवासाच्या पार्टीमध्येही असाच काहीसा किस्सा झाला . त्यावेळी पार्टीमधील रणबीर आणि अमिषाचे फोटोदेखील व्हायरल झाले होते . इतकंच नव्हे तर दोघांच्या लिंक - अपच्याही चर्चा होऊ लागल्या होत्या . त्यानंतर रणबीर अमिषापासून दोन हात लांबच राहणं पसंत करू लागला . या पार्टीमधून रणबीरने काढता पाय घेतल्यामागेसुद्धा हेच कारण असल्याचं म्हटलं जातंय .


सामान्य वजनाच्या तुलनेत ज्या व्यक्तींचे वजन अधिक असते , त्यांना स्मृतिभ्रंशाचा आजार होण्याचा धोका असतो , असा इशारा नव्याने करण्यात आलेल्या अभ्यासात देण्यात आला आहे . या अभ्यासासाठी १ . ३ दशलक्ष प्रौढ व्यक्तींचा अभ्यास करण्यात आला . अल्झायमर अॅण्ड डिम्नेशिया नियतकालिकामध्ये प्रसिद्ध करण्यात आलेल्या संशोधनात अधिक वजन असण्यामुळे स्मृतिभ्रंश विकसित होत असल्याचे म्हटले आहे . वजन अतिशय कमी असणे आणि वजन अधिक प्रमाणात वाढलेले असणे या दोन्ही बाबी स्मृतिभ्रंश होण्यास कारणीभूत ठरतात . नवीन अभ्यासात वजन कमी आणि अधिक असण्यामुळे चयापचयात बदल होतो , तसेच स्मृतिभ्रंश वाढीस लागतो , असे संशोधकांनी सांगितले . अभ्यासासाठी संशोधकांनी अमेरिका , ब्रिटन , फ्रान्स , स्वीडन आणि फिनलॅण्ड या देशांतील लोकांचा अभ्यास केला . यासाठी स्मृतिभ्रंश नसलेल्या १३ लाख ४९ हजार ८५७ लोकांना सहभागी करण्यात आले होते . यानंतर सातत्याने त्यांची माहिती घेण्यात आली . ३८ वर्षे पाठपुरवठा केल्यानंतर यातील जवळपास ६ हजार ८९४ सहभागी व्यक्तींना स्मृतिभ्रंश आजार निर्माण झाल्याचे दिसून आले . २०१५ मध्ये स्मृतिभ्रंश असलेल्या व्यक्तींची संख्या जवळपास ४५ दशलक्षवर पोहोचली असून , १९९० च्या तुलनेत ही आकडेवारी दुप्पट आहे . खूप उशीर होण्यापूर्वी आपल्या वाढत असणाऱ्या वजनावर प्रतिबंध घालणे आवश्यक असून , वजन नियंत्रित ठेवण्यासाठी संतुलित आहार आणि व्यायाम करणे गरजेचे असल्याचे , अभ्यासात सुचविण्यात आले आहे .


BlackBerry ने दिल्लीमध्ये झालेल्या एका इव्हेंटमध्ये कंपनीने आज आपली दोन नवीन मॉडेल्स दाखल केली आहेत . हे दोन्ही फोन अॅंड्रॉईड ऑपरेटींग सिस्टीमवर चालणारे असून ते कंपनीच्या नोएडामध्ये तयार केले जाणार आहेत . तंत्रज्ञानाने अद्ययावर असणाऱ्या या फोनमध्ये ड्युएल रियर कॅमेरे , वायरलेस चार्जिंग सुविधा आणि डॉल्बी सराऊंड साऊंड सिस्टीमसारखे फिचर्स देण्यात आले आहेत . BlackBerry Evolve ची किंमत २४ , ९९० रुपये असून हा फोन सप्टेंबर महिन्याच्या मध्यापर्यंत अॅमेझॉन इंडियावर उपलब्ध होणार आहे . तर BlackBerry Evolve X या फोनची किंमत ३४ , ९९० रुपये असून हा फोन ऑगस्ट महिन्याच्या अखेरपर्यंत अॅमेझॉनवर दाखल होणार आहे . या दोन्ही मोबाईलच्या खरेदीवर रिलायन्स जिओची ३९५० रुपयांची कॅशबॅक ऑफरही मिळणार आहे . याशिवाय आयसीआयसीआय बँकेच्या क्रेडिट कार्डवर फोन खरेदी केल्यास ५ टक्के त्वरीत कॅशबॅक मिळणार आहे . BlackBerry Evolve मध्ये ५ . ९९ इंचाची फुल एचडी प्लस स्क्रीन देण्यात आली आहे . स्क्रीनच्या सुरक्षेसाठी कॉर्निंग गोरिल्ला ग्लास ५ सारखे फिचर्सही देण्यात आले आहेत . तसेच या फोनमध्ये क्वालकॉम स्नॅपड्रॅगन ४५० प्रोसेसर देण्यात आला आहे . ४ जीबी रॅम आणि ६४ जीबी स्टोरेज देण्यात आले असून २५६ जीबीपर्यंत ते वाढवता येऊ शकते . १३ मेगापिक्सलचे २ रियर कॅमेरा तर १६ मेगापिक्सलचा सेल्फी कॅमेराही देण्यात आला आहे . ४ हजार मिलीअॅम्पियर्सची बॅटरी देण्यात आली आहे . अँड्रॉईड ८ . १ ओरियो ऑपरेटींग सिस्टीमवर हा फोन चालतो . BlackBerry Evolve X या फोनलाही ५ . ९९ इंचाची फुल एचडी प्लस स्क्रीन देण्यात आली आहे . स्क्रीनच्या सुरक्षेसाठी कॉर्निंग गोरिल्ला ग्लास ५ सारखे फिचर्सही देण्यात आले आहेत . तसेच या फोनमध्ये क्वालकॉम स्नॅपड्रॅगन ६६० प्रोसेसर देण्यात आला आहे . ६ जीबी रॅम आणि ६४ जीबी स्टोरेज देण्यात आले असून ते २ टीबीपर्यंत वाढविता येते . १३ मेगापिक्सलचे २ रियर कॅमेरा तर १६ मेगापिक्सलचा सेल्फी कॅमेराही देण्यात आला आहे . ४ हजार मिलीअॅम्पियर्सची बॅटरी देण्यात आली आहे . अँड्रॉईड ८ . १ ओरियो ऑपरेटींग सिस्टीमवर हा फोन चालतो .


Hyundai ची नवीन सॅंट्रो आज अधिकृतपणे लॉन्च केली जाणार आहे . 10 ऑक्टोबरपासून या कारसाठी ऑनलाइन बुकिंग सुरू झाली होती . दिवाळी जवळ आली असताना लॉन्च होत असल्याने गेल्या अनेक दिवसांपासून या कारबाबत बरीच चर्चा होती . नवी दिल्लीत एका कार्यक्रमात ही कार लॉन्च केली जाणार आहे . कारअँडबाइकच्या अहवालानुसार ऑनलाइन बुकिंग सुरू होताच 9 दिवसांमध्ये 14,208 जणांनी या कारसाठी नोंदणी केली आहे . अधिकृतपणे या कारची किंमत अद्याप समोर आलेली नाही , मात्र 3.87 लाख रुपयांपासून पुढे किंमत असण्याची शक्यता आहे . मात्र , लॉन्चिंगच्या कार्यक्रमातच अधिकृत किंमतीची घोषणा केली जाईल . लॉन्चिंगआधीच या कारमध्ये कोणते फिचर्स असू शकतात हे समोर आलं आहे . कंपनीने ही कार पुर्णतः नव्या प्लॅटफॉर्मवर तयार केली आहे . यावरच आधी i10 कार तयार करण्यात आली होती . यावेळी या कारमध्ये ब्लॅक फ्रन्ट ग्रीलसोबत फॉग लाईट दिले जाण्याची शक्यता आहे . जुन्या कारपेक्षा नव्या सँट्रोची लांबी आणि जाडी जास्त असेल पण उंची कमी असण्याची शक्यता आहे . कारच्या टॉप व्हेरिअंटमध्ये 17.64 cm टचस्क्रीन इन्फोटेनमेंट सिस्टीम दिलं जाण्याची शक्यता असून यामध्ये अॅपल कार प्ले , अॅन्ड्रॉइड ऑटो आणि मिरर लिंक यांसारखे फिचर्स वापरता येतील . सुरक्षेसाठी यामध्ये अँटी ब्रेक सिस्टीम आणि ड्रायव्हर एअर बॅग सर्वच व्हेरिअंटमध्ये दिलं जाऊ शकतं . याशिवाय टॉप मॉडलमध्ये ड्रायव्हरशिवाय पॅसेंजरसाठीही एअर बॅग असण्याची शक्यता आहे . काही माध्यमांतील वृत्तानुसार , नव्या सॅंट्रोमध्ये १ . १ लिटर फोर सिलेंडर इंजिन दिलं आहे . जे ९६ पीएसी पॉवर आणि ९९ न्यूटन मीटरचा टॉर्क जनरेट करतं . यात कंपनीने फिटेड सीएनजी किटही दिली आहे . या कारचं सीएनजी व्हेरिएंट 59 पीएस पॉवरसोबत 84 न्यूटन मीटर टॉर्क जनरेट करतं .


जागतिकीकरणाची दारं खुली झाल्यापासून मानवाच्या जीवनशैलीत आणि त्याच्या राहणीमानात कमालीचा बदल झाला आहे . या बदलामुळेच मानवाच्या आरोग्यावर विपरीत परिणाम झाल्याचं दिसून येत आहे . एवढंच नाही तर त्याच्या आरोग्याबरोबरच पर्यावरणाचा - हासही होत चालला आहे . जागतिकीकरणाच्य़ा नावाखाली माणूस सिमेंटची जंगलं उभारत आहे , वाहनांच्या संख्येत वाढ झाल्याने वायू आणि ध्वनीप्रदूषण निर्माण होत आहे . या आणि अशा असंख्य कारणांमुळे प्रदूषणात वाढ होत आहे . मात्र जे डोळ्यांना दिसतं केवळ त्यानेच प्रदूषण निर्माण होतं असं नाही . तर काही असेही घटक आहेत ज्यांचा वापरामुळे देखील पर्यावरणाचा - हास होत आहे . साजश्रृंगार करणे हा महिलांचा आवडता छंद आहे . कोणत्याही स्त्रीला आपल्या प्रसाधनांविषयी विशेष प्रेम असते . मात्र , हीच प्रसाधनं प्रदूषणकारी असतील असं सांगितलं तर कोणाचा विश्वास बसणार नाही . मात्र , हो हे खरं आहे . प्रसाधनांमध्ये सर्वात जास्त वापरात येणारी वस्तू म्हणजे ‘फेसवॉश’ . पण , हा फेसवॉशही काही प्रमाणात प्रदूषणकारी आहे . फेसवॉश आणि स्क्रबमुळे जरी आपला चेहरा उजळून निघत असल्याचा दावा कंपन्या करत असल्या तरी या वस्तूंमध्ये असलेल्या मायक्रोप्लास्टिकमुळे प्रदूषणात भर पडत आहे . हे मायक्रोप्लास्टिक जलजीव आणि मानवासाठी धोकादायक ठरत आहेत . बाजारात विकणा - या अनेक पर्सनल केअर उत्पादानांच्या चाचणी करण्यात आली . या चाचणीमध्ये बहुतांश प्रसाधनांमध्ये नॉन - बायोडिग्रेडेबल मायक्रोबिड्स असल्याचे आढळून आले आहे . हे नॉन - बायोडिग्रेडेबल मायक्रोबिड्स पाण्यामार्फत नदी , समुद्र या जलसाठ्यांपर्यंत पोहोचते आणि नकळतपणे अन्नसाखळीच्यामार्फत ते माणसांच्या पोटापर्यंत पोहोचतात . एन्वाइरन्मेंट प्रोटेक्शन ग्रुप टॉक्सिक लिंकनुसार , भारतीय बाजारपेठेतील सर्वाधिक जास्त विक्री होणा - या महत्वाच्या अशा १६ ब्रॅंडमधील १८ पर्सनल केअर उत्पादनांची चाचणी करण्यात आली . या चाचणीत फेशवॉशमध्ये ५० टक्के आणि स्क्रबमध्ये ६७ टक्के मायक्रोप्लास्टिक असल्याचे आढळून आले . या मायक्रोप्लास्टिकलाच मायक्रोबीड्स असे देखील संबोधले जात असून अनेक देशांमध्ये यासारख्या उत्पादनांवर बंदी घालण्यात आली आहे . दरम्यान , आपल्या त्वचेबरोबरच आरोग्याची काळजी घेणेही तितकेच गरजेचे आहे . त्यामुळे आपली प्रसाधने , फेसवॉश , स्क्रब यांची निवड करतांना विशेष काळजी घेण्याची गरज आहे .


गुगल म्हणजे कोणतीही गोष्ट अडली की ज्याच्याकडे हक्कानी उत्तर मागता येते अशी जागा . हल्ली एखादा रस्ता शोधण्यापासून ते पासपोर्ट काढून दुसऱ्या देशात रहायला जाण्यापर्यंतच्या सगळ्या गोष्टींची उत्तरे गुगलला सहज देता येतात . या मायाजालाने आपले आयुष्य सोपे केले आहे असे म्हणता येईल . मात्र असे असताना गुगलला ‘जीझस’ या शब्दाचा अर्थ माहित नसल्याचे नुकतेच समोर आले आहे . काही युजर्सनी याबाबत तक्रार केली आहे . आपण ‘हू इज जीझस’ असे गुगलवर टाकल्यावर गुगलला त्याचे उत्तर देता आले नाही . पण दुसरीकडे बुद्ध , मोहम्मद यांबाबत मात्र गुगलकडे पुरेशी माहिती उपलब्ध होती असे या तक्रारदाराने म्हटले आहे . त्यामुळे गुगलवर जीझसला सेन्सॉर करण्यात आल्याचेही या तक्रारदाराचे म्हणणे आहे . विशिष्ट धर्माशी निगडित शब्द असल्याने त्या धर्माचे लोक गुगलवर भलतेच चिडले आहेत . याबाबत गुगलचे अधिकारी डॅनी सुलिवन यांनी ट्विटरव्दारे आपली प्रतिक्रिया व्यक्त केली आहे . ते म्हणतात , अशाप्रकारे गुगलवर जीझसबाबत माहिती येत नाही म्हणजे आम्हाला जिजसचा अनादर करायचा आहे असे नाही . तर काही प्रतिक्रिया तर अशा आहेत की ज्यामुळे अफवा पसरू शकतील तसेच त्या विध्वंस करण्यास प्रेरीत करू शकतील . त्यामुळे गुगल या प्रकरणातील सर्व माहिती घेत असून या शब्दाच्या अर्थाबाबतचा योग्य तो निर्णय लवकरात लवकर घेण्यात येईल असेही त्यांनी सांगितले .


मलेरिया हा डासांमुळे होणारा रोग जगात दर वर्षी अनेक बळी घेत असतो , पण आता मलेरियाच्या परोपजीवी जंतूने निरोगी लाल रक्तपेशींवर आक्रमण करू नये यासाठी एक नवीन प्रथिन शोधून काढले आहे . त्यातून मलेरियावर नवीन औषध तयार करता येणे शक्य आहे . वॉल्टर अँड एलिझा हॉल इन्स्टिटय़ूटच्या प्रा . अॅलन काउमन यांनी हे संशोधन केले असून त्यात मलेरियाचा परोपजीवी जंतू हा काही प्रथिने काढून टाकली तर निरोगी रक्तपेशीत प्रवेशच करू शकत नाही असे निष्पन्न झाले आहे . जगात दर वर्षी निम्म्या लोकसंख्येला मलेरियाची लागण होते . त्यात २० कोटी लोकांना त्या परोपजीवी जंतूचा प्रादुर्भाव होऊन मलेरिया होतो व दर वर्षी साडेचार लाख लोक मलेरियाने मरतात . त्यात पाच वर्षांखालील मुलांचा समावेश जास्त आहे . सध्याची मलेरियाविरोधी औषधे ही फारशी प्रभावी ठरत नाहीत कारण परोपजीवी जंतूत त्या औषधांवर प्रतिकारक्षमता तयार झाली आहे . काऊमन व त्यांच्या चमूने असे दाखवून दिले की , आरएच ५ , आरआयपीआर व सीवायआरपीए या तीन प्रथिनांचे एक गुंतागुंतीचे प्रथिन बनते त्यामुळे प्लास्मोडियम फाल्सिपारम हा मलेरियाचा जंतू मानवी रक्तपेशीत प्रवेश करतो . आरआयपीआर किंवा सीवायआरपीए प्रथिने काढून टाकली तर मलेरियाचा परोपजीवी जंतू तांबडय़ा रक्तपेशीत जाऊ शकत नाही त्यामुळे मलेरियाचा संसर्ग होऊ शकत नाही . या प्रथिनांचे कार्य समजून घेऊन मलेरियावर नवी लस तयार करणे शक्य आहे . मलेरिया परोपजीवी जंतू अनेक मलेरियाविरोधी औषधांना विरोध करतो त्यामुळे नवी उपचारांची गरज आहे . सेल होस्ट अँड मायक्रोब या नियतकालिकात हे संशोधन प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


कित्येक वर्षे भारतीय बॅडमिंटनची मदार एखाद् दोन खेळाडूंवर होती . आता चित्र बदलले आहे . अश्विनी पोनप्पा - सात्विकसाईराज रंकीरेड्डी यांनी सांघिक स्पर्धेच्या अंतिम सामन्यात सलामीची लढत जिंकल्याने श्रीकांत आणि साईना नेहवालवरील दडपण कमी झाले , असे प्रतिपादन भारताचे बॅडमिंटन मार्गदर्शक पुल्लेला गोपीचंद यांनी केले . भारतीय बॅडमिंटनची ताकद वाढत असल्याचे सांगताना गोपीचंद यांनी राष्ट्रकुलच्या मिश्र सांघिक स्पर्धेत सुवर्णपदकाची अपेक्षा आपण बाळगली नव्हती असे सांगितले . या यशाचे श्रेय अश्विनीला द्यायला हवे . तिने महिला आणि मिश्र दुहेरीतील सहकाऱ्यांना योग्य मार्गदर्शन केले . सात्त्विक आणि चिरागने पदार्पणाच्या स्पर्धेत पदक जिंकत मला सुखद धक्का दिला , असेही गोपीचंद म्हणाले . सिंधू - साईना लढतीबाबत गोपीचंद म्हणाले , ‘‘दोघींमधील अंतिम लढत आपल्या सर्वांसाठीच स्पेशल होती . सिंधू - साईना लढतीचा दोघींनाही फायदा झाला . या प्रकारची स्पर्धा खेळाडूंना मदत करते . ’’ जागतिक क्रमवारीत अव्वल आल्याचा अनुभव खासच असतो . तो अविस्मरणीयच आहे , पण माझ्यासाठी खेळातील सातत्य महत्त्वाचे आहे . - किदांबी श्रीकांत मला कोणाविरुद्धही हरणे आवडत नाही , मग सिंधू असो किंवा अन्य कोणी . सिंधूचीही हीच भावना असेल . लढतीपूर्वी व्यूहरचना ठरवण्यापेक्षा सर्वोत्तम खेळावर भर देते . - साईना नेहवाल आमच्यात ( सिंधू आणि साईनात ) कोर्टवर स्पर्धा नक्कीच आहे , पण एकदा लढत संपल्यावर आम्ही आगामी स्पर्धेवर किंवा लढतीवर लक्ष केंद्रित करतो . - पी . व्ही . सिंधू


आगामी विश्वचषक स्पर्धेसाठी धोनी हा आमच्यासमोरचा एकमेव पर्याय नाही , असे वक्तव्य करणाऱ्या निवड समितीचे प्रमुख एम . एल . के . प्रसाद यांनी धोनीच्या आशिया दौऱ्यातील आठवणींना उजाळा दिलाय . आशिया दौऱ्यावेळी महेंद्रसिंह धोनी पाठीच्या दुखापतीमुळे त्रस्त होता . संघासाठी खेळण्यावर प्रश्नचिन्ह उपस्थित झाल्यामुळे निवड समिती चिंतेत होती . धोनीशिवाय पाकिस्तानसमोर संघ कसा खेळणार ? हा प्रश्न सर्वांना सतावत होता . त्यावेळी धोनीने प्रसाद यांना चिंता करण्याचे कारण नसल्याचे सांगितले . प्रसाद एका कार्यक्रमादरम्यान म्हणाले की , धोनीची परिस्थिती पाहण्यासाठी मी जेव्हा त्याच्याकडे गेलो . त्यावेळी त्याने मला चिंता करण्याची गरज नसल्याचे सांगितले . एवढेच नाही तर माझा एक पाय जरी मोडला तरी मी पाकिस्तानविरुद्ध खेळण्यासाठी मैदानात उतरेन , असे धोनी म्हणाला . पाकिस्तानविरुद्धच्या सामन्यापूर्वीची धोनीची आठवण सांगताना प्रसाद म्हणाले की , पाकिस्तानसोबतच्या सामन्यापूर्वी जीममध्ये व्यायाम करताना धोनीच्या कंबरेत चमक भरली . त्यावेळी वैद्यकीय चमूने धोनीला स्ट्रेचरवरुन नेले . धोनीची ही दुखापत गंभीर नसली , तरी त्याला खूप वेदना होत होत्या . तो सरळ चालू देखील शकत नव्हता . प्रसारमाध्यमांनी धोनीच्या खेळण्यासंदर्भात मला विचारले . पण त्यावेळी मी काहीच सांगू शकलो नाही . पण सामन्याच्या दिवशी धोनी मला पॅड बांधून सराव करताना दिसला . त्याचा हा आत्मविश्वास कमालीचा होता . श्रीलंकेच्या दौऱ्याच्या सुरुवातीला निवड समितीचे प्रमुख एम . एस . के . प्रसाद यांनी धोनीच्या खेळावर प्रश्नचिन्ह निर्माण केल्याचे पाहायला मिळाले . धोनीबद्दल अंतिम निर्णय घेण्याआधी तो आगामी सामन्यांमध्ये कसा खेळतो , हे आम्हाला पाहायचं आहे . यानंतर विश्वचषकात कोणाला संधी द्यायची हा निर्णय घेतला जाईल , असं प्रसाद म्हणाले होते . त्यांच्या या वक्तव्यानंतर प्रसाद यांच्यावर चांगलीच टीका झाली . श्रीलंका दौऱ्यावरील दुसऱ्या आणि तिसऱ्या एकदिवसीय सामन्यात धोनीने पुन्हा एकदा स्वतःला सिद्ध केले . दुसऱ्या एकदिवसीय सामन्यात भुवनेश्वर कुमारसोबत चांगली भागीदारी करुन त्याने भारतीय संघाला विजय मिळवून दिला . तर रविवारी रंगलेल्या तिसऱ्या सामन्यात रोहित शर्माच्या साथीने त्याने भारताच्या विजयावर शिक्कामोर्तब केला .


काही तासांतच रमजानचा महिना संपेल आणि ईदचे सेलिब्रेशन सुरु होईल . ईदसाठी बाजार सजला असताना आता त्यात आणखी एक भर पडली आहे . ईदच्या निमित्ताने BSNL ने आपल्या ग्राहकांसाठी एक खास ऑफर जाहीर केली आहे . त्यामुळे एकमेकांना ईदच्या शुभेच्छा देण्याबरोबरच इतरही अनेक लाभ घेता येणार आहेत . Eid Mubarak STV 786 असे या ऑफरचे नाव असून बीएसएनएलच्या सर्व ग्राहकांना त्याचा लाभ घेता येणार आहे . २जी , ३जी आणि ४ जी सुविधा वापरणाऱ्या सगळ्यांना ही रिचार्ज करता येतील . या खास प्लॅनमध्ये ग्राहकांना रोज १०० मेसेज एकूण ३०० जीबी डेटा १५० दिवसांसाठी मिळणार आहे . म्हणजेच रोज २ जीबी डेटा देण्यात येईल . व्हॉईस कॉलिंग मोफत असेल तरेच मुंबई आणि दिल्ली या सर्कलमध्ये ग्राहकांना मोफत कॉलिंग करता येणार आहे . १२ जूनपासून २६ जूनपर्यंत ग्राहकांना या प्लॅनचा लाभ घेता येणार आहे . या प्लॅनची किंमत ७८६ रुपये इतकी आहे . मागील वर्षीही कंपनीने याच किंमतीचा एक प्लॅन आणला होता . मात्र त्यामध्ये इंटरनेट डेटा कमी मिळत होता . तसेच मोफत मेसेजची सुविधाही नव्हती . याबरोबरच त्या प्लॅनची वैधता केवळ ९० दिवसांची होती . या प्लॅनशिवायही बीएसएनएलने नुकताच आणखी एक इंटरनेट प्लॅन लाँच केला होता . त्यामध्ये ग्राहकांना रोज ४ जीबी डेटा मिळत होता .


अतिरिक्त मद्यसेवनाचा मेंदूवर होणारा परिणाम नष्ट करणारे नवीन औषध शोधून काढण्यात आले आहे . या औषधाने अल्कोहोलचा मेंदूवर होणारा परिणाम दूर केला जाऊन मेंदू पुन्हा कार्यान्वित केला जातो . उंदरांमध्ये करण्यात आलेल्या प्रयोगानुसार त्यांना १५ आठवडे सतत अल्कोहोल दिल्यानंतर त्यांच्या मेंदूवर वाईट परिणाम होतो तो दूर करण्यासाठी त्यांना नंतर टँडोस्पायरोन हे औषध दिल्यास त्यांच्या मेंदूची क्षमता पूर्ववत होऊन न्यूरॉन्स सुस्थितीत येतात . जादा अल्कोहोल सेवनाने मेंदूवर वाईट परिणाम होतात त्यावर टँडोस्पायरोन औषधाचा परिणाम प्रथमच तपासण्यात आला . टँडोस्पायरोन हे औषध सेरोटोनिन रिसेप्टरवर काम करते , असे ‘सायंटिफिक रिपोर्ट्स’ या नियतकालिकात प्रसिद्ध झालेल्या शोधनिबंधात म्हटले आहे . उंदरांना हे औषध दिल्यानंतर त्यांच्यातील अल्कोहोल कमी करण्याच्या काळातील नैराश्य कमी होते . ऑस्ट्रेलियातील क्वीन्सलँड विद्यापीठाच्या प्रा . सेलेना बार्टलेट यांनी सांगितले की , टँडोस्पायरोन औषधामुळे मेंदूत न्यूरोजेनेसिसची प्रक्रिया सुधारते , शिवाय अल्कोहोलमुळे झालेला परिणाम दूर होतो . अल्कोहोलचा अति व गैरवापर केल्याने जे दुष्परिणाम होतात त्यावर औषधयोजना करण्यासाठी वैज्ञानिकांचे प्रयत्न सुरू आहेत . यामुळे स्मृती व अध्ययन क्षमतेवर झालेला परिणाम दूर होतो . हे औषध सध्या केवळ चीन व जपानमध्ये उपलब्ध आहे . सध्या ते तेथे नैराश्यावरील उपचारांसाठी वापरले जाते . त्यामुळे जादा अल्कोहोल सेवनाचा मेंदूवर जो परिणाम होतो तो दूर होण्यास मदत होते , असे बार्टलेट यांनी म्हटले आहे .


भारताचा एकेरीतील प्रतिभासंपन्न टेनिसपटू युकी भांब्रीने कारकिर्दीतील सर्वोत्तम विजय संपादन केला . सिटी ओपन स्पर्धेच्या दुसऱ्या फेरीत त्याने गतविजेत्या गेल माँफिसचा ६ - ३ , ४ - ६ , ७ - ५ असा पराभव केला . माँफिस जागतिक क्रमवारीत २२व्या स्थानावर आहे . दुखापतीमुळे २००व्या क्रमांकावर घसरण झालेल्या युकीने पात्रता फेरीतून आगेकूच केली आहे . आता युकीसमोर अर्जेंटिनाच्या गुईडो पेल्ला याचे आव्हान असेल . गुईडो ९७व्या स्थानावर आहे . माँफिस हा पूर्वी ‘टॉप टेन’मध्ये होता . २०१४च्या अखेरीस त्याने सहाव्या क्रमांकापर्यंत मजल मारली होती . युकीने पहिल्या सेटच्या आठव्या गेममध्ये ब्रेक नोंदवीत ५ - ३ अशी आघाडी घेतली . या ब्रेकच्या जोरावर त्याने पहिला सेट जिंकला . दुसऱ्या सेटमध्येही युकीने आत्मविश्वासाने प्रारंभ केला . त्याने पहिल्याच गेममध्ये माँफिसची सर्व्हिस भेदली . त्यानंतर मात्र युकीची एकाग्रता ढळली . त्याने सलग चार गेम गमावले . दुसऱ्या व चौथ्या गेममध्ये सर्व्हिस गमावल्यानंतर तो १ - ४ असा मागे पडला . माँफिसला ५ - ३ अशा स्थितीस सर्व्हिस राखण्याची गरज होती , पण युकीने ब्रेक मिळविला . त्यामुळे तो ४ - ५ अशी पिछाडी कमी करू शकला . त्यानंतर त्याला सर्व्हिस राखणे अनिवार्य होते , पण त्याच्यावर दडपण आले . त्यातून त्याच्याकडून दोन ‘डबल फॉल्ट’ झाल्या . ३० - ३० अशा स्थितीस झालेल्या या चुकांमुळे त्याने हा सेट गमावला . निर्णायक सेटमध्ये युकीला प्रारंभी काही ब्रेकपॉइंटचा फायदा उठविता आला नाही . दोन्ही खेळाडूंनी दहाव्या गेमपर्यंत सर्व्हिस राखली . तेव्हा चुरस शिगेला पोचली होती . युकीने ११व्या गेममध्ये ब्रेक नोंदविला . त्यानंतर त्याने सर्व्हिस आरामात राखली . माईलस्टोन विजय माँफिस झंझावाती सर्व्हिस करतो . कोर्टवर तो विजेच्या चपळाईचे फुटवर्क प्रदर्शित करतो . कारकिर्दीच्या प्रारंभी नव्या पिढीतील प्रतिभासंपन्न टेनिसपटूंमध्ये त्याची गणना झाली होती . मुख्य म्हणजे तो कोर्टवर भावभावना सतत व्यक्त करीत असतो . त्याच्याविरुद्ध खेळताना हाच मुद्दा अनेक मातब्बर खेळाडूंसाठी सुद्धा डोकेदुखी ठरतो . अशा वेळी युकीने नेटजवळ धाव घेण्याचे डावपेच लढविले . तिसऱ्या सेटमध्ये त्याने ‘नेट ॲप्रोचेस’मध्ये सर्व १६ गुण जिंकले . त्यामुळेच तो माँफिसचा धडाका विस्कळित करू शकला . युकीची सर्व्हिस भक्कम झाली .


देशातील नामांकित गोल्फपटू एस . एस . पी . चौरसियाने रिओ येथील ऑलिम्पिक क्रीडा स्पर्धेतील गैरव्यवस्थेबाबत आणि त्याला मिळालेल्या वागणुकीबाबत भारतीय ऑलिम्पिक असोसिएशन ( आयओए ) आणि क्रीडा मंत्रालयावर टीका केली होती . मात्र आयओएने हे आरोप फेटाळून लावले आहेत . ‘‘चौरसियाचे आरोप बिनबुडाचे आणि खोटे असून , आम्ही चौरसियाला ३० लाख रुपये देण्याचे कधीच कबूल केले नव्हते , ’’ असे स्पष्टीकरण आयओएने पत्रकाद्वारे दिले आहे . यावेळी संघटनेने चौरसियावर केलेल्या खर्चाची यादीसुद्धा सादर केली . याचप्रमाणे ऑलिम्पिक संपल्यावर चार महिन्यांनी तेथील गैरव्यवस्थेबद्दल चौरसिया आता तक्रार करीत आहे . एवढय़ा उशिरा तो कसा जागा झाला , अशी टीका भारताचे रिओ ऑलिम्पिक पथकप्रमुख राकेश गुप्ता यांनी केली . रिओ येथील भारतीय क्रीडाग्राममध्ये अतिशय गैरव्यवस्था होती . तेथे आम्हाला नोकरांसारखे वागवण्यात आले , अशी तक्रार चौरसियाने केली होती . त्याबाबत प्रतिक्रिया व्यक्त करताना गुप्ता म्हणाले , ‘‘तेथील वाहतूकव्यवस्थेची जबाबदारी सर्वस्वी स्थानिक संयोजन समितीकडे होती . भारतीय पथकाच्या पदाधिकाऱ्यांचा त्याच्याशी काहीही संबंध नव्हता . अभिनव बिंद्रा , लिएण्डर पेस यांच्यासह अनेक नामवंत खेळाडूंनी तेथील स्थानिक वाहनव्यवस्थेचाच उपयोग केला होता . भारतीय पथकातील अनेक खेळाडू टप्प्याटप्प्याने तेथे आले . काही खेळाडू वैयक्तिकरीत्या तेथे आले . गोल्फपटू अदिती अशोक ही वडिलांच्या समवेत तेथे आली होती . प्रत्येक खेळाडूच्या वेळी व प्रत्येक खेळाडूकरिता स्वतंत्र वाहनव्यवस्था करणे शक्य नव्हते . ’’ ‘‘स्पर्धा सुरू असताना बऱ्याचदा चौरसियाची मी भेट घेत होतो . त्या वेळी त्याने एकदाही तक्रार केली नव्हती . स्पर्धा संपल्यावर मायदेशी परत निघाला असताना विमानतळावरही मी त्याला भेटलो . तेव्हाही तो काहीही बोलला नाही . आता एवढय़ा उशिरा त्याने तक्रार करणे ही अतिशय हास्यास्पद गोष्ट आहे , ’’ असेही गुप्ता यांनी सांगितले .


जगभरात मद्य सेवन करणाऱ्यांमध्ये लोकप्रिय असणारी बिअर हे सर्वाधिक सेवन केले जाणारे मद्य आहे . मात्र ग्लोबल वॉर्मिंगमुळे होणाऱ्या वातावरणांमधील बदलांमुळे बिअर ज्यापासून बनवली जाते त्या बार्लीच्या पिकाचे अस्तित्व धोक्यात येण्याची शक्यता आहे . थोडक्यात सांगाचे झाले तर वातवरणातील बदलांमुळे भविष्यात जगभरामध्ये बिअरचा तुटवडा जाणवू शकतो असं अभ्यासकांच म्हणणं आहे . बार्लीचे उत्पनावर दुष्काळ आणि उष्णतेमुळे मोठा परिणाम होतो . त्यामुळे उत्पन्न कमी होण्याची शक्यता वाढते . ब्रिटनमधील नेचर प्लॅण्ट्स या वैज्ञानिक जर्नलमधील एका संशोधनातील अहवालामध्ये बिअर तुटवड्याची शक्यता व्यक्त करण्यात आली आहे . वातावरणातील बदलांमुळे बार्लीच्या उत्पानावर परिणाम होऊन जगभरामध्ये बिअरची कमतरता जाणवेल तसेच बिअरच्या किंमतीमध्येही मोठ्या प्रमाणात वाढ होईल असे या अहवालात नमूद करण्यात आले आहे . यासंदर्भातील अहवालाचे सह लेखक असलेले डॅबो गुआन यांनी बिअरचा तुटवडा म्हणजे नक्की काय यासंदर्भात माहिती दिली . लोकांनी आत्ता जास्त बिअर प्यावी हा आमच्या या संशोधनाचा हेतू नाही असे स्पष्ट करतानाच आयुष्यातील अनेक वेगवेगळ्या गोष्टींवर वातावरणातील बदलांचा परिणाम जाणवेल असा संदेश आम्हाला लोकांपर्यंत पोहचवायचा असल्याचे डॉब यांनी सांगितले . डॉब हे युनायटेड किंग्डममधील नॉर्विच येथील उत्तर अँगलिया विद्यापिठामध्ये वातावरण बदल आणि अर्थव्यवस्था या विषयावरील प्राध्यापक आहेत . जर तुम्हाला बिअरचा तुटवडा येऊ नये असे वाटतं असेल तर आपल्याला वातावरणावर होणाऱ्या दुष्परिणामांकडे गांभीर्याने लक्ष द्यायला हवे . आपल्या सर्वांना एकत्र येऊन वातावरणातील बदलांबद्दल धोरण आखून ते कमी करण्याचा प्रयत्न करायला हवा असेही डॉब म्हणाले .


भारतात Apple iPad Pro ( 2018 ) साठी आगाऊ नोंदणी सुरू झाली आहे . 16 नोव्हेंबर पासून भारतात नव्या ‘आयपॅड प्रो’ची विक्री सुरू होणार आहे . गेल्या महिन्यात 31 ऑक्टोबर रोजी न्यू यॉर्कमध्ये आयोजित एका कार्यक्रमात कंपनीने 11 इंच आणि 12.9 इंचाचे मॉडेल लाँच केले होते . हे दोन्ही मॉडेल 64 जीबी , 256 जीबी , 512 जीबी आणि 1टीबी अशा व्हेरिअंट्समध्ये उपलब्ध असणार आहेत . 11 इंचाच्या बेसिक व्हेरिअटंची भारतातील किंमत 71 हजार 900 रुपयांपासून पुढे आहे . तर 12.9 इंचाच्या मॉडेलची किंमत 89 हजार रुपयांपासून पुढे ठेवण्यात आली आहे . अॅपलचे दोन प्रिमीयम रिसेलर Maple Store आणि Unicorn Store वर आगाऊ नोंदणीसाठी सुरूवात झाली आहे . यासोबत सेकंड जनरेशन अॅपल पेन्सिलची किंमत 10 हजार 990 रुपये आहे . अॅपल पेन्सिलमध्ये वायरलेस चार्जिंगचा पर्यायही देण्यात आला आहे . याद्वारे नोट्स घेणं सहजसोपं होणार आहे . दोन्ही मॉडेल्सवर इएमआयचा पर्याय उपलब्ध आहे . किमान 3 हजार 183 रुपये प्रतिमहीना असा इएमआय असू शकतो . सिटी बँक आणि अॅक्सिस बँकेच्या क्रेडिट आणि डेबिट कार्डद्वारे खरेदी केल्यास 5 टक्के कॅशबॅकही मिळणार आहे . नव्या आयपॅडमध्ये लिक्विड रेटिना डिस्प्ले असून iPhone XR प्रमाणे मास्किंग तंत्रज्ञानाचाही वापर यात करण्यात आला आहे . यामध्ये यंदा होम बटनचा समावेश करण्यात आलेला नाही . यातील सर्वात आकर्षक फिचर म्हणजे फेस आयडी . हे फिचर अनेक आयफोनमध्ये असलं तरी पहिल्यांदाच या फिचरचा समावेश आयपॅडमध्ये करण्यात आला आहे . पुढील बाजूला असलेल्या 12 मेगापिक्सलच्या कॅमेऱ्याच्या सहाय्याने हे फिचर वापरता येईल . याच्या मागील बाजूला 8 मेगापिक्सलचा कॅमेरा आहे .


हिवाळी ऑलिंपिकमधील लोकप्रिय ल्यूज या क्रीडा प्रकारातील भारताचा प्रमुख खेळाडू शिवा केशवन याने आशियाई ल्यूज अजिंक्यपद स्पर्धेत सुवर्णपदक मिळविले . निर्विवाद वर्चस्व राखताना केशवन याने दुसरी शर्यत 1 मिनीट 39.962 सेकंदांनी जिंकताना सुवर्णपदकाला गवसणी घातली . जपानचा तनाका शोहेई ( 1ः44.874 सेकंद ) दुसरा आला . तैवानचा लिएन ते ऍन ( 1ः45.120 सेकंद ) ब्रॉंझपदकाचा मानकरी ठरला . या तिघांत केशवन याने ताशी 130.4 कि . मी . असा सर्वोत्तम वेग राखला . याच आठवड्यात सराव करताना केशवन याने इतकाच वेग राखला होता . मात्र , त्या वेळी त्याचा स्लेड तुटला आणि त्याच्या डाव्या पायाला दुखापत झाली होती . त्यामुळे अधिकृत सराव शिबिरात तो सहभागी होऊ शकला नाही . मात्र , त्याने जिद्दीने स्पर्धेत सहभागी होत विजेतेपद मिळविले . याच वर्षी पुरेशा निधीअभावी केशवनला जागतिक स्पर्धेतून माघार घ्यावी लागली होती .


न्यूझीलंडची कर्णधार सूझी बेटस् हिने किआ सुपर लीग टी - २० स्पर्धेत शतक झळकावण्याचा पराक्रम केला . तिने अवघ्या ६३ चेंडूंत शतक करताना ७२ चेंडूंत ११९ धावांचा तडाखा दिला . सुझीने १५ चौकार ; तसेच चार षटकारांची आतषबाजी केली , त्याचबरोबर तिने विकेटस् घेतल्या ; तसेच सीमारेषेवर धावत जात सुरेख झेलही घेतला . तिच्या या कामगिरीमुळे तिच्या सदर्न व्हायपर्स संघाने लफबोरो लायटनिंग संघाला ४६ धावांनी सहज पराजित केले . बेटस्ला ३९ धावांवर जीवदान लाभले होते . याचा तिने पुरेपूर फायदा घेतला . तिच्या आक्रमकतेमुळे संघाने वीस षटकांत दोन बाद १८० धावा केल्या . बेटस्ने तडाखेबंद सुरवात करताना तीस चेंडूंत ५३ धावा केल्या ; त्यामुळे तिच्या संघाने ‘पॉवर प्ले’मध्ये सर्वाधिक ६३ धावा करण्याचा विक्रम केला . तिने मारलेला एक षटकार तर पुरुषांच्या लढतीसाठी असलेल्या सीमारेषेच्याही खूप दूर गेला होता . मात्र तिला महिलांच्या ट्वेंटी - २० लढतीतील सर्वाधिक धावांचा विक्रम करता आला नाही . हा विक्रम ऑस्ट्रेलियाच्या मेग लॅनिंग हिचा आहे . तिने तीन वर्षांपूर्वी पाकिस्तानविरुद्धच्या टी - २० लढतीत १२६ धावा केल्या होत्या . ट्वेंटी - २० मधील माझे हे पहिलेच शतक आहे . माझ्याकडून क्लीन हिटिंग झाले नाही . धावा होत गेल्या तसे सर्व काही मनासारखे होत गेले . आमचा संघ ताकदवान आहे ; त्यामुळे फलंदाजी करताना कोणतेही दडपण नसते , असे तिने सांगितले .


एकदिवसीय मालिकेपाठोपाठ दक्षिण आफ्रिकेविरुद्ध टी - २० मालिकाही जिंकण्याची भारतीय महिलांची संधी किमान बुधवारी तरी पावसामुळे दुरावली गेली . भारत आणि दक्षिण आफ्रिका महिला संघांदरम्यानचा मालिकेतील चौथा सामना पावसामुळे रद्द करण्यात आला . मालिकेतील अखेरच्या पाचव्या सामन्यात भारतीय महिलांना पुन्हा एक संधी मिळेल . हा सामना हरल्यास मालिका २ - २ अशी बरोबरीत सुटेल . चौथ्या सामन्यात आज केवळ १५ . ३ षटकांचा खेळ झाला . लिझेली ली ( नाबाद ५८ ) आणि डेन व्हॅन निएकर्क ( ५५ ) यांच्या अर्धशतकी खेळीमुळे दक्षिण आफ्रिकेने ३ बाद १३० धावा केल्या . त्यानंतर आलेल्या पावसामुळे सामना रद्द करण्यात आला . पाऊस थांबेल आणि खेळ सुरू होईल असे गृहीत धरून डकवर्थ लुईसचे कोष्टकही तयार केले होते . त्यानुसार १५ षटकांचा खेळ झाल्यास १४१ , १० षटकांत ९५ आणि ५ षटकांत ६५ धावा असे सुधारित आव्हान भारतासमोर ठेवण्यात आले होते . मात्र , पावसाचे सातत्य कायम राहिले आणि सामना रद्द करण्यात आला .


हिंदी ( खूपच अलीकडे मराठीही ) चित्रपटसृष्टीबाबत काही खास फंडे लोकप्रिय आहेत . ते कधीपासून आहेत , का आहेत वगैरे वगैरे ‘क’कारी प्रश्न केलेत / न केलेत तरी परिस्थितीत फारसा फरक पडणार नाही . फिल्मवाल्यांची काय हो रोजच दिवाळी , ते कशाला उगाच दिवाळी येण्याची वाट पाहताहेत हा देखील असाच एक फंडा ( की गैरसमज ? ) सत्तरच्या दशकात तो रुजला आणि मग तो प्रचलित झाला . या समजाला खुद्द चित्रपटसृष्टी जबाबदार आहे की पाहणार्यांचा दृष्टिकोन हा प्रश्न देखील पूर्णपणे कालबाह्य झालाय . चित्रपट माध्यम म्हणजे अनेक प्रकारच्या लहान मोठ्या कला व विज्ञान याचे मिश्रण व त्याला पैसा , मेहनत व आशावाद याची जोड ही कृष्ण - धवल चित्रपटाच्या काळातील ठळक व्याख्या व वस्तुस्थिती . आज ते सगळेच भाबडेपण व स्वप्नाळूपण वाटेल . पण काळ बदलत राहिला , चित्रपट ‘रंगात’ आलाय , कलाकारांच्या अभिनय बांधिलकी व निष्ठा यापेक्षा त्यांचा ‘रंगेल’पणा , उंची जीवनशैली , अफेअर्स , नवीन गाडी , बंगला , घर , खाण्यापिण्याची हौस मौज यांना महत्त्व येत गेले आणि फिल्मवाल्यांची तर रोजच दिवाळी असा समज अधोरेखित होत राहिला . हे एवढ्यावरच थांबले नाही . एखाद्या चित्रपटात दिग्दर्शकाने कसे विचारपूर्वक एखादे दृश्य चित्रीत केले . त्या दृश्याचे पटकथेत काय स्थान होते , कलाकारांना ते कसे समजावून सांगितले , त्यात क्लोजअपची आवश्यकता का भासली , अशी एखाद्या चित्रपटाची ( उदाहरणार्थ बिमल रॉय , गुरुदत्त , विजय आनंद , चेतन आनंद यांचे काही चित्रपट ) खोलवर समीक्षा मागे पडून फिल्मी पार्ट्यांची गुलाबी / बदामी / रोचक / रंजक वर्णने वाढू लागली . स्टार्सचे ब्रेक - अप , विवाहपूर्व बाह्यसंबंध , कॉन्ट्रॅक्ट मॅरेज , घटस्फोट , विवाहबाह्यसंबंध , लिव्ह इन , सेकंड मॅरेज याची कालांतराने जरा जास्तच चर्चा होऊ लागल्याने तर चित्रपटसृष्टी म्हणजे असेच काही भलतेच असा समज रुजला . प्रसार माध्यमातून हे असेच काही भडक व वाह्यात द्यावे , त्यालाच वाचक ( आता लाईक्स , कमेन्टस ) आहेत असे मानण्याची प्रवृत्ती रुळली . हे सगळेच कमी म्हणून की काय चित्रपटाचे वाढते बजेट व पहिल्याच शोपासून ‘गल्ला पेटी’वरील उत्पन्नाचे आकडे यातून चित्रपट गुणवत्तेमुळेच ओळखला व आवडला जातो या प्राथमिक गोष्टीकडे सगळ्यांचेच दुर्लक्ष झाले . काही वर्षांपूर्वीपर्यंत कित्येक चित्रपटाचा मुहूर्त म्हणजे अर्धा दिवस चालणारा जंगी सोहळाच असे . आजही मेहबूब स्टुडिओतील ‘मजनून’ चित्रपटाचा अतिशय लॅव्हिश मुहूर्त आठवतोय . वांद्रा स्टेशनला पश्चिमेकडे उतरताच ‘हा रस्ता मजनूनच्या मुहूर्ताला जातो’ असा फलक आणि तेथून तीन किलोमीटरवर ‘मजनून’ची प्रचंड जाहिरातबाजी . या चित्रपटाचा निर्माता राजेश खन्ना असल्याने त्याच्या ‘सुपर स्टारडम’ पोझिशनला साजेसेच हे होते हे मान्य . पण इतके ? त्या दिवशी दिवाळी नव्हती , तर त्याचा वाढदिवस होता ( ३० डिसेंबर ) पण सगळाच थाटमाट अविस्मरणीय व दिवाळीसारखाच . कमाल अमरोही यानी राजेश खन्ना व राखी गुलजार यांच्यावर उर्दूचा भरपूर वापर असणारा शेरोशायरीमय संवाद मुहूर्त दृश्यात ठेवून वातावरणात आणखीनच रंग आणला . ( यू - ट्यूबवर हे दृश्य उपलब्ध आहे ) मुहूर्त दृश्य होताच खाण्यापिण्याची मनसोक्त चंगळ . सुभाष घईच्याही ‘कर्मा’चा मुहूर्त असाच जंगी झाला . योगायोगाने त्या दिवशी दिवाळीच होती . मुहूर्तापासून प्रीमियरपर्यंत विविध स्तरावर येथे दिवाळीचाच फिल गुड असतो . पडद्यावरच्या जगापेक्षाही पडद्याबाहेरचे जगच जास्त प्रमाणात आपले अस्तित्व व महत्त्व दाखवू लागल्याने तर सतत दिवाळीच असते असे कोणी म्हणालेच तर त्यात चूक ते काय ? तात्पर्य चित्रपटसृष्टीत रोजच दिवाळी असते असे म्हणणे स्वाभाविक व सवयीचे ठरले . वाढत्या चित्रपट निर्मितीसह येथील दिवाळी वातावरण छानच रुजले . उपग्रह वाहिन्या व त्यावरच्या भरजरी झगमगाटी मालिका , देखण्या भव्य सेटवरचे गेम शो - रियॅलिटी शो , त्याच्या खर्चाचे व नंतर टीआरपीचे आकडे , देश - विदेशातील ग्लॅमरस इव्हेंट्स , जगभरात दूरवर होऊ लागलेली दिलखुलास / दिलखेचक फोटोसेशन्स , या सार्यातून स्टारची जीवनशैली उंचावतानाच त्यांना ब्रॅण्ड अॅम्बेसिडर म्हणून मागणी , काही लाखातील ‘सुपारी’चे सातत्य . फिल्मवाल्यांची रोजच दिवाळी असते हो असे कधीतरी एखादा चित्रपट पाहणाराही सहज बोलून जाईल , असेच हे वातावरण निर्माण झालंय ना ? याचा अर्थ कसदार / आशययुक्त चित्रपट निर्माण होतच नाहीत असंही नाही . याच दिवाळीमय वातावरणातच ‘न्यूटन’ , ‘शुभमंगल सावधान’ , ‘मद्रास कॅफे’ , ‘नीरजा’ , ‘टॉयलेट एक प्रेमकथा’ , बनतात . मराठीतही ‘नदी वाहते’ , ‘कासव’ , ‘बापजन्म’ , ‘रिंगण’ बनतात . पण झगमगाटी बहुचर्चित ‘पद्मावती’ येतो आणि पुन्हा दिवाळीमय वातावरण निर्माण होते . त्याची भरजरीत पोस्टर्स म्हणजे दिवाळीची रोषणाई , आकाश कंदील , भव्य रांगोळीच जणू . दिग्दर्शक संजय लीला भन्साळीने ‘देवदास’पासूनच आपला चित्रपट म्हणजे पडद्यावरची दिवाळीच असे ‘चित्र’ आकाराला आणले व ‘बाजीराव मस्तानी’ने ते कमालीचे गडद केले . खान हिरोंच्या प्रत्येक चित्रपटाची पूर्वप्रसिद्धी ते फर्स्ट डे फर्स्ट शो म्हणजे जणू दिवाळीमय वातावरणच तर असते . हे सगळेच होत असतानाच भारताचा आंतरराष्ट्रीय चित्रपट महोत्सव , मामी फेस्टिवल , एशियन फिल्म फेस्टिवल यापासून ते राज्य व केंद्र सरकारकडून देण्यात येणारे पुरस्कार , जगभराचा चित्रपट महोत्सव , ऑस्कर पुरस्कार हे सगळेच सुरु असते . पण ते एक तर तेवढ्यापुरते राहते अथवा त्या त्या वेळीही दिवाळीमय वातावरण निर्माण होते . कदाचित ते एकूणच सवयीतून होत असावे . मधूनच एखादी एखादा खूपच मागच्या पिढीचा कलाकार कुठेतरी दुर्लक्षित वा हलाखीचे जीवन जगतोय याची ‘ब्रेकिंग न्यूज’ येते , थोडीफार सहानुभूती निर्माण होते पण तेवढ्यात कंगना राणावतने ह्रतिक रोशनवर केलेल्या बेधडक आरोपाची बातमी येते अथवा प्रियांका चोप्राच्या हॉट लूकचा व्हिडिओ व्हायरल झाल्याची हॉट न्यूज येते आणि ती दुःखाची बातमी बाजूला पडते . एखाद्या वेळेस अपवाद ठरतो . पण ताजे व गरम अन्न तब्येतीला उत्तम हा मंत्र चित्रपटसृष्टीने नकळत अंगिकारला असल्याने सतत कसले तरी फटाके फुटतात . ( एखादा मुद्दा गाजतो . सलमान , आमिरचा गाजल्याची तुम्हाला आठवण असेलच ) , सौंदर्याची रांगोळी पसरते , ( पद्मावतीची दीपिका पादुकोण ) देखणी - खर्चिक रोषणाई ( ते मोठे सेट व पार्टीतील ग्लॅमरमध्ये असतेच ) , चविष्ट फराळाची मेजवानीच मिळते ( अमिताभ बच्चनकडून ती विविध स्तरावर मिळत असते ) . आकर्षक आकाश कंदील / चांदणी लक्ष वेधते ( हिंदी तर झालेच पण मराठीतील अभिनेत्रींही खूपच चांगल्या स्टाईल व अॅप्रोचनने आपले ग्लॅमरस रुपडे खुलवतात हे सातत्याने दिसू लागलंय ) , शुभेच्छांचा वर्षाव ( हे तर चित्रपटसृष्टीचे खूपच जुने वैशिष्ट्य . मुहूर्तापासून प्रीमियरपर्यंत येथे अखंडपणे पुरवठा होणारी गोष्ट म्हणजे शुभेच्छा . त्या तद्दन फिल्मी असतात हो असे कोकलून काहीही उपयोग नाही . आता तर सोशल नेटवर्किंग मीडियाने २४ तासांत शुभेच्छांची देव घेव खूपच सोपी केलीये ) प्रचंड एनर्जी म्हणजे आपली चित्रपटसृष्टी . दिवाळीचा कायमस्वरूपी फिल त्याला नॉनस्टॉप टॉनिक देतो . येथे रोजच हॅपी दिवाली ! पेज थ्री पार्ट्यांपासून ते आपले आवडते पर्यटनस्थळ , नवीन मोबाईल , गाडी यावरच्या झक्कास मुलाखती असे येथे छान दिवाळीमय वातावरण आहे . फिल्मवाल्यांची रोजच दिवाळी असली तरी आपली मात्र वर्षातून एकदाच येते . त्या दिवाळीच्या शुभेच्छा ! दिलीप ठाकूर


सध्याच्या तरुणांमध्ये नाईट - आऊट ही संकल्पना आता चांगलीच परिचयाची झाली आहे . अनेकदा तरुण - तरुणी आपल्या मित्रांसोबत एखाद्या ठिकाणी जमून रात्र जागवत धमाल - मस्ती करतात . मात्र अशाच प्रकारे नाईट - आऊट करणं श्रीलंकेच्या खेळाडूला चांगलचं महागात पडलं आहे . नाईट - आऊटचं कारण देत ठरलेल्या वेळेत हॉटेलवर न परतल्यामुळे श्रीलंकन क्रिकेट बोर्डाने जेफ्री वांडरसेला एका वर्षासाठी निलंबीत केलं आहे . EspnCricinfo या संकेतस्थळाने दिलेलेल्या माहितीनुसार , वेस्ट इंडिज आणि श्रीलंका यांच्यातील सेंट लुशिया येथे खेळवण्यात आलेल्या दुसऱ्या कसोटी सामन्यादरम्यान हा प्रकार घडला आहे . नाईट - आऊट करताना ठराविक वेळेत हॉटेलमध्ये न परतल्याने वांडरसेला निलंबनाच्या शिक्षेला सामोरं जावं लागलं आहे . श्रीलंकन क्रिकेट बोर्डाने प्रसिद्धीपत्रकाद्वारे या शिक्षेची माहिती दिली आहे . वर्षभराच्या काळात फिरकीपटू वांडरसे श्रीलंकेकडून कोणत्याही प्रकारे क्रिकेट खेळू शकणार नाहीये . संघाची शिस्त मोडणाऱ्या प्रत्येक खेळाडूवर कठोर कारवाई करण्याचा पवित्रा लंकन क्रिकेट बोर्डाने घेतला आहे . त्यात नाईट - आऊटसारख्या ठिकाणी क्रिकेटपटू चुकीच्या लोकांच्या संपर्कात येण्याची शक्यता असते , यासाठी जेफ्री वांडरसेला निलंबनाची शिक्षा सुनावण्यात आली आहे .


भारतीय क्रिकेट पुन्हा एकदा फिक्सिंगच्या चक्रात अडकणार का ? असा प्रश्न सध्या निर्माण झाला आहे . स्थानिक पातळीवर आयोजित करण्यात येणाऱ्या राजपुताना टी - 20 लीगमध्ये ( आरपीएल ) फिक्सिंग केल्याच्या आरोपावरुन , 20111च्या विश्वविजेत्या संघातील एका खेळाडूची चौकशी केली जाण्याची शक्यता आहे . इंडियन एक्स्प्रेस ' ने या संदर्भातील वृत्त दिले आहे . मिळालेल्या माहितीनुसार माहितीनुसार , आरपीएल ही स्पर्धा गेल्या वर्षापासून बीसीसीआयच्या भ्रष्टाचार विरोधी पथकाच्या नजरेत होती . सध्या राजस्थान पोलिसांचा सीआयडी विभाग या लीगच्या आयोजकांची सखोल चौकशी करत आहेत . पोलिसांना या लीगमधून फिक्सिंग करण्याचा प्रयत्न करणाऱ्या मुख्य सुत्रधाराची ओळख पटली आहे . या सुत्रधाराचे भारताकडून आंतरराष्ट्रीय पातळीवर क्रिकेट खेळलेल्या खेळाडूशी संबंध असल्याची शक्यता वर्तविली जात आहे . मिळालेल्या माहितीनुसार भारताकडून वन - डे , कसोटी आणि टी - २० या तिन्ही प्रकारात क्रिकेट खेळलेला हा खेळाडू या स्पर्धेतील काही सामन्यांमध्ये हजर होता . निओ स्पोर्ट्सने या स्पर्धेचे थेट प्रक्षेपण केले होते . या लीगमधील अंतिम सामन्यात एका गोलंदाजाने चक्क 8 वाईड बॉल टाकल्यानंतर , बीसीसीआयला राजपुताना प्रिमीअर लीगच्या आयोजनाबद्दल संशय आला होता . यानंतर भ्रष्टाचारा विरोधी पथकाच्या सल्ल्यानंतर बीसीसीआयने राजस्थान पोलिसांना या क्रिकेट स्पर्धेची चौकशी करण्याची विनंती केली होती . यानंतर राजस्थान पोलिसांनी जयपूरमधील 4 हॉटेलवर छापा टाकत 14 जणांना ताब्यात घेतले . या 14 संशयितांनी राजपुताना प्रिमीअर लीगच्या आयोजक , खेळाडू , पंचांशी संपर्क साधल्याचे समोर आले . याचसोबत पोलिसांनी केलेल्या छापेमारीत रोखरक्कम , मोबाईल फोन , वॉकी - टॉकी , लॅपटॉप असा मुद्देमाल जप्त करण्यात आला आहे . दरम्यान , याप्रकरणी अटक केलेले आरोपी सध्या जामीनावर असून , हे प्रकरण राजस्थान पोलिसांच्या सीआयडी विभागाकडे आहे . पोलिस या प्रकरणाची चौकशी करत असून , दोषी व्यक्तींवर योग्य ती कारवाई करण्यात येईल असं आश्वासन राजस्थान पोलिसांच्या सीआयडी विभागाचे अतिरीक्त महासंचालक पंकज कुमार सिंह यांनी म्हटलं आहे . मात्र विश्वचषक विजेत्या भारतीय संघातील खेळाडूच्या सहभागाबद्दल कोणतीही माहिती देण्यासाठी नकार दिला आहे . त्यामुळे राजस्थान पोलिस या प्रकरणी नेमकी काय कारवाई करतात , हे पाहणं महत्वाचं ठरणार आहे .


ज्या लोकांना दिवसा झोपाळल्यासारखे जास्त प्रमाणात वाटते , त्यांना स्मृतिभ्रंश होण्याची शक्यता इतरांच्या तीन पट अधिक असते , असे एका दीर्घकालीन अभ्यासात दिसून आले आहे . स्लीप या नियतकालिकात हे संशोधन प्रसिद्ध झाले असून ज्या प्रौढांमध्ये दिवसाचा झोपाळूपणा अधिक असतो , त्यांच्यात इतरांपेक्षा स्मृतिभ्रंशाचा धोका जास्त असतो याचे कारण म्हणजे त्यांच्या मेंदूत बीटा अमायलॉइड हे प्रथिन साठत जाते व तो अल्झायमर म्हणजे स्मृतिभ्रंश होण्याची मोठी खूण मानली जाते . अमेरिकेतील जॉन हॉपकिन्स विद्यापीठातील संशोधकांनी म्हटल्यानुसार अल्झायमर टाळण्यासाठी रात्रीची पुरेशी व चांगली झोप असणे आवश्यक असते . विस्कळीत झोपेने अल्झायमर होत असल्याने झोपेवर उपचार करणे गरजेचे आहे , असे हॉपकिन्स ब्लूमबर्ग स्कूल ऑफ पब्लिक हेल्थ या संस्थेचे प्राध्यापक अॅडम स्पिरा यांनी सांगितले . १९५८ पासूनची हजारो लोकांची संकलित माहिती यात वापरण्यात आली . यात १९९१ ते २००० या काळात रुग्णांच्या परीक्षा घेण्यात येऊन प्रश्नावलीही देण्यात आल्या . २००५ पासून काही रुग्णांच्या मेंदूतील बिटा अमायलॉइडचे थर तपासण्यासाठी पीटसर्ब संयुग बी या किरणोत्सारी संयुगाचा वापर करण्यात आला . १२३ जणांमध्ये १६ वर्षांनी पुन्हा तपासणी करण्यात आली असता . ज्यांच्यात दिवसा झोप अधिक होती , त्यांच्यात बिटा अमायलॉइडचे प्रमाण वाढलेले दिसले . वय , लिंग , शिक्षण , बॉडी मास इंडेक्स हे सगळे घटक दिवसाच्या झोपाळूपणावर परिणाम करीत असतात . दिवसा झोपण्याने हे प्रथिन का वाढते हे समजू शकलेले नाही .


स्मार्टफोन निर्माती Huawei कंपनीचा नवा स्मार्टफोन Honor Play आज म्हणजे 6 ऑगस्ट रोजी भारतात लॉन्च होणार आहे . लॉन्चिंगचा इव्हेंट दुपारी पावणे बारा वाजता सुरू झाला असून फेसबुक , ट्विटर , यूट्यूब आणि अॅमेझॉन इंडियावर हा इव्हेंट लाइव्ह आहे . या फोनमध्ये 6.3 इंचाचा फूल HD डिस्प्ले , ड्यूअल कॅमेरा सेटअप , 64 जीबी इंटरनल स्टोरेज आहे . मायक्रो एसडीकार्डद्वारे स्टोरेज 256 जीबीपर्यंत वाढवता येणार आहे . फोनच्या विक्रीसाठी कंपनीने अॅमेझॉन इंडियासोबत भागिदारी केली आहे . या स्मार्टफोनमध्ये जीपीयू टर्बो टेक्नॉलजी , रियल - टाइम रिकग्निशन याच्याशिवाय ‘4डी’ गेमिंग एक्स्पीरियंस यांसारखे अनेक फिचर्स दिले आहेत . चीनमध्ये जून महिन्यात हा फोन लॉन्च करण्यात आला होता . यापूर्वी कंपनीने Honor 9N हा स्मार्टफोन भारतात लॉन्च केला होता . Honor Play ची संभाव्य किंमत – चीनमध्ये या फोनच्या 4 जीबी रॅम व्हेरिअंटची किंमत 1,999 चीनी युआन ( जवळपास 21,000 रुपये ) आहे , तर 6 जीबी रॅम व्हेरिअंटची किंमत 2,399 चीनी युआन ( जवळपास 25,100 रुपये ) आहे . त्यामुळे भारतातही या फोनची किंमत जवळपास इतकीच राहण्याची शक्यता वर्तवली जात आहे . स्पेसिफिकेशन – Display : 6.30 - inch Processor : octa - core Front Camera : 16 - megapixel Rear Camera : 16 - megapixel Battery Capacity : 3750mAh Resolution : 1080×2340 pixels RAM : 4GB / 6GB OS : Android 8.1


“महेंद्रसिंह धोनीसाठी सौरव गांगुलीने संघात आपली जागा सोडून फलंदाजीसाठी धोनीला बढती दिली , ‘दादा’ने दाखवलेल्या या औदार्यामुळेच महेंद्रसिंह धोनी आज चांगला फलंदाज होऊ शकला आहे . ” इंडिया टुडे वृत्तवाहिनीला दिलेल्या मुलाखतीत भारताचा माजी क्रिकेटपटू विरेंद्र सेहवागने हे वक्तव्य केलं आहे . जर गांगुलीने धोनीला फलंदाजीत बढती दिली नसती तर आज महेंद्रसिंह धोनी कदाचीत या तोडीचा फलंदाज बनला नसता , असंही सेहवाग म्हणाला . अवश्य वाचा – पहिल्या टी - २० सामन्यात ‘या’ ९ विक्रमांची नोंद “मी संघात असताना आम्ही फलंदाजीत काही नवीन प्रयोग करत होतो . जर सलामीच्या फलंदाजांनी चांगली कामगिरी केली तर सौरव गांगुलीने तिसऱ्या क्रमांकावर फलंदाजी कऱण्याचं ठरवलं होतं . मात्र सलामीवीर चांगली सुरुवात करुन देण्यात अयशस्वी झाले तर इरफान पठाण किंवा महेंद्रसिंह धोनी तिसऱ्या क्रमांकावर फलंदाजीसाठी येणार असं ठरलं होतं . ” ‘इंडिया टुडे’ या वृत्तवाहिनीला दिलेल्या मुलाखतीत सेहवाग बोलत होता . अवश्य वाचा – Video : कोहलीचा ‘बुलेट थ्रो’ आणि धोनीही काही क्षणांसाठी भांबावला तरुण खेळाडूंना जास्तीत जास्त संधी देण्याकडे सौरव गांगुलीचा कल होता . त्यामुळे धोनीला तिसऱ्या क्रमांकावर बढती देण्याचा निर्णय गांगुलीने घेतला , धोनीची कामगिरी सुधारण्यासाठी सौरवने घेतलेला हा निर्णय त्याच्यासाठी महत्वाचा ठरल्याचंही सेहवागने नमूद केलं . फार कमी कर्णधार स्वतःची जागा इतर खेळाडूंना बढती देतात , मात्र काळाची पावलं ओळखून गांगुलीने तो निर्णय घेत धोनीला बढती देण्याचा निर्णय घेतला .


पदार्पणात उल्लेखनीय कामगिरी करणाऱ्या नायजरचे उपउपांत्यपूर्व फेरीत आव्हान संपुष्टात आफ्रिकन देशांमधील फुटबॉल कौशल्याचा आस्वाद घेण्याची संधी घाना आणि नायजर यांच्याविरुद्धच्या लढतीतून नवी मुंबईकरांना मिळाली . चेंडूवरील ताबा राखण्याची कला , परंतु त्याचवेळी प्रतिस्पर्धी संघाचे संरक्षण भेदून आक्रमण करण्याच्या रणनीतीने प्रेक्षकांना खिळवून ठेवले . कुमार विश्वचषक फुटबॉल स्पर्धेतील दोन जेतेपद नावावर असलेल्या घानाने अखेरीस वरचढ खेळाच्या जोरावर २ - ० असा विजय मिळवला . उपांत्यपूर्व फेरीत त्यांच्यासमोर गतउपविजेत्या आणि आफ्रिका खंडातीलच माली संघाचे आव्हान असणार आहे . त्यामुळे आणखी एका ‘आफ्रिकन डर्बी’ची मेजवानी गुवाहाटीमधील फुटबॉल प्रेमींसाठी असणार आहे . साखळी फेरीत ब्राझील आणि स्पेन या मातब्बर संघांविरुद्ध खेळून परिपक्व झालेल्या नायजरने पहिली काही मिनिटे माजी विजेत्यांना चांगलीच टक्कर दिली . आफ्रिकेचे फुटबॉल म्हणजे आक्रमक खेळ आणि गोलवर्षांव , हे समीकरण . मात्र यावेळी उभय संघानी अतिआक्रमक खेळ न करता चेंडूवर सर्वाधिक ताबा मिळवण्यावर भर देण्याचे ठरवले . सुरुवातीला संथ वाटणाऱ्या या लढतीत प्रेक्षकांच्या वाढत्या उपस्थितीबरोबर रंग चढत गेला . घानाचे खेळाडू छोटे - छोटे पास देत चेंडू आपल्याकडे खेळता ठेवत होते . त्याचवेळी नायजरच्या बचावफळीला बेसावध करून पेनल्टी क्षेत्रात ते शिरकावही करत होते . मात्र , त्यांना इतका आटापीटा करूनही गोल करण्यात यश काही मिळत नव्हते . पहिल्या सत्रात घानाचा खेळ प्रभावी झाला . वारंवार गोल करण्याच्या संधी निर्माण करण्याचे त्यांचे कसब पदार्पणवीर नायजरला अचंबित करत होते . गोल करण्याच्या १३ प्रयत्नांपैकी त्यांना एकही यश मिळवता आले नाही आणि याचे श्रेय नायजरच्या बचावपटूंना नक्की द्यावे लागेल . नायजरकडून पहिल्या ४५ मिनिटांत गोल करण्याचा एकच प्रयत्न झाला . पहिल्या सत्रातील भरपाई वेळेच्या अखेरच्या क्षणाला फारुक इड्रीसाने पेनल्टी क्षेत्रात घानाच्या एरिक आयीआहला पाडले आणि पंचांनी त्वरित पेनल्टी स्पॉट किकचा इशारा दिला . त्यावर कोणतिही चूक न करताना एरिकने घानाचे खाते उघडले . मध्यंतरानंतर घानाकडून वेळकाढूपणा सुरू झाला . खेळाडू वारंवार मैदानावर दुखापत झाली म्हणून वेळ घालवत होते . नायजर दुसऱ्या सत्रात आक्रमणाची धार तीव्र करेल असा अंदाजही फोल ठरला . त्यांना चेंडूवर अधिक काळ ताबा राखताच येत नव्हता . अनकेदा पेनल्टी क्षेत्रापर्यंत पोहचूनही आक्रमणपटूला चेंडू पास करण्यासाठी सहकारी खेळाडू शोधावा लागत होता . त्यामुळे त्यांच्या प्रयत्नांना अंतिम स्वरुप मिळत नव्हते . दुसऱ्या सत्रातही त्यांच्याकडून गोल करण्याचे केवळ तीनच प्रयत्न झाले , तर घानाने १० प्रयत्न केले . ८६व्या मिनिटाला घानाला आणखी एक पेनल्टी स्पॉट किक मिळाली , परंतु यावेळी एरिकला गोल करण्यात अपयश आले . नायजरचा गोलरक्षक खालेद लवालीने डाव्या बाजूला झेप घेत एरिकने टोलावलेला चेंडू अडवला . त्याच्या या यशस्वी प्रयत्नानंतर नायजरच्या खेळाडूंनी मैदानावर जल्लोष करण्यास सुरुवात केली . मात्र , त्यांचा हा आनंद फार काळ टिकला नाही . चार मिनिटानंतर मोहम्मद इड्रिसने कॉर्नरवरुन दिलेल्या पासवर बदली खेळाडू रिचर्ड डॅन्सोने ३० यार्डवरून चेंडू गोलजाळीच्या दिशेने टोलावला . यावेळी खालेदला चेंडूच्या वेगाचा अंदाज बांधता आला नाही आणि घानाने २ - ० अशी निर्णायक आघाडी घेतली . सहा मिनिटांच्या भरपाई वेळेच्या अखेरच्या सेकंदात नायजरकडून प्रयत्न झाला , पण त्यांनी गोलची पाटी कोरीच राहिली . भारतासमोरील आव्हान खडतरच होते ‘अ’ गटात भारताने ज्या प्रतिस्पर्धी संघांचा सामना केला , त्यापैकी घाना आणि अमेरिका यांनी उपांत्यपूर्व फेरीत प्रवेश केला . यावरून भारतासमोरील आव्हान किती खडतर होते , याचा अंदाज बांधता येईल . त्यामुळे भारतीय खेळाडूंवर होत असलेला कौतुकाचा वर्षांव हा योग्य असल्याचा सूर उमटत होता . गोल करण्याच्या अनेक संधी निर्माण करूनही यश मिळवता आले नाही , ही चिंतेची बाब आहे . त्यावर आम्ही मेहनत घेणार आहोत . मात्र आजच्या खेळाने समाधानी आहे . पेनल्टी स्पॉट किकमुळे आमचे मनोबल उंचावले . पुढील लढत मालीविरुद्ध आहे आणि आम्हाला एकमेकांचा खेळ चांगलाच माहीत आहे . – सॅम्युएल फॅबीन , घानाचे प्रशिक्षक बचावामधील उणिवांचा आम्हाला फटका बसला , पण पहिल्याच प्रयत्नात इथपर्यंत मजल मारल्याने आम्ही समाधानी आहोत . गोलरक्षक खालीदने त्याची भूमिका चोख बजावली . या स्पर्धेची पात्रता मिळवणे हीच आमच्यासाठी ऐतिहासिक कामगिरी होती . त्याही पलीकडे जाऊन आम्ही उपउपांत्यपूर्व फेरीत प्रवेश केला . – इस्माईल टिएमोको , नायजरचे प्रशिक्षक


आपल्या व्यक्तिमत्त्वाचा एक महत्त्वाचा भाग म्हणजे केस . ते जर कुरळे असतील तर त्यांच्या वेगवेगळ्या स्टाइल्स करता येतात ; पण कुरळ्या केसांची नीट निगा राखणंही तितकंच गरजेचं असतं . काही वर्षांपूर्वी यांना काही तरी वेगळेच आहेत म्हणून हिणवलं जायचं . त्यांची कटकटच नको म्हणून सर्रास त्यांच्यावर इस्त्री फिरवली जायची आणि मग इस्त्रीचे चटके सोसत सोसत ते अगदी सरळ होऊन जायचे . हे म्हणजे तेच आपले मिस्टर कुरळे . म्हणजेच कुरळे केस . काही वर्षे आधी सरळ केस आदर्श मानले जात होते ; परंतु सध्या कुरळे केस म्हणजे स्टाइल स्टेटमेंट मानलं जातं . त्याबद्दलचा हा लेख . कंगना राणावत बॉलीवूडमध्ये तिच्या कामामुळे जशी प्रसिद्ध झाली तसेच तिच्या कुरळ्या केसांमुळेही ती लोकप्रिय झाली . आपल्या मराठी कप साँगमुळे प्रसिद्ध झालेली मिथिला पालकरसुद्धा तिच्या कुरळ्या केसांमुळेही बऱ्याच जणांना आवडते . कुरळ्या केसांची सध्या चलती असली तरीही अनेक मुलींना आपले कुरळे केस कसे मेंटेन करायचे याबद्दल खूप शंका असतात आणि त्यामुळे काही जणींना ते आवडेनासेच होतात . पावसाळ्यात तर कुरळे केस हा अनेकींच्या कटकटीचा विषय ठरतो ; पण वेगवेगळ्या सोप्या हेअर स्टाइल्स करून तुम्ही पावसाळ्यातही आपल्या कुरळ्या केसांचा स्वॅग ( तोरा ) दाखवू शकता . कुरळ्या केसांची तुम्ही जशी स्टाइल कराल तसे ते मस्त स्टाइल होतात . सध्या हाफ बन , मेसी बन , केसांच्या वेण्या या हेअर स्टाइल्स खूप इन ट्रेण्ड आहेत आणि पावसाळ्यात तर अगदी कम्फर्टेबल आणि पटकन करता येतील अशा या हेअर स्टाइल्स आहेत . या सगळ्याबरोबर हल्ली तुम्ही केस मोकळे सोडूनही तुमचे कर्ल्स फ्लॉन्ट करू शकता . कोणत्याही आऊटफिटवर ते खूपच छान दिसतात . कुरळ्या केसांच्या कुरळेपणाचेही वेगवेगळे प्रकार असतात . वेवी हेअर , मोठे कर्ल , मध्यम कर्ल व लहान कर्ल आणि त्यानुसार त्यांची निगा राखली गेली पाहिजे . कुरळ्या केसांसाठी सल्फेट - फ्री शाम्पू वापरावा आणि मग त्याला कंडिशिनग करावं . कंडिशनर वापरताना स्काल्पवर ते लावलं जाणार नाही याची काळजी घ्यावी . ज्या वेळी तुम्ही हेअर वॉश घेणार आहात तेव्हाच बाथरूममध्ये केसांचा गुंता काढून घ्या किंवा एक दिवस आधी व्यवस्थित तेल लावून गुंता काढा . त्यासाठी मोठय़ा दाताचा कंगवा वापरा . केस वाळवताना ड्रायर किंवा इतर कोणत्याही इलेक्ट्रॉनिक साधनांचा वापर न करता त्यांना आपोआप वाळू द्यावं . आपला जुना कॉटन किंवा होजिअरी टीशर्ट केस पुसण्यासाठी खूपच उत्तम . केस पुसताना खालून वर टॉवेलमध्ये घेऊन कोरडे करून घ्यावेत . त्यामुळे केसांचा कुरळेपणा जाणार नाही आणि वाळल्यावर ते पिंजारलेले दिसणार नाहीत . मुळातच कुरळे केस सरळ केसांच्या तुलनेत रूक्ष असतात . त्यामुळे खूप स्ट्रेटिनग किंवा आयिनग करून केस स्टाइल करू नयेत त्यांना उष्णतेपासून जास्तीत जास्त लांब ठेवावं . कुरळे केस रंगीत बिट्स तसंच वेगवेगळ्या क्लिप्स , बो किंवा फुलं वापरून मस्त स्टाइल करता येतात . कुरळ्या केसांना कलर स्ट्रिक्स खूपच छान दिसतात . प्रसंगानुसार तुम्ही तुम्हाला हव्या त्या पद्धतीने ते स्टाइल करू शकता . आपले कुरळे केस योग्य पद्धतीने हाताळले तर त्यांची कटकट न वाटता त्यांचं सौंदर्य तुम्हाला नक्कीच जाणवेल आणि तुम्ही पुन्हा एकदा मिस्टर कुरळेंच्या प्रेमात पडाल . कुरळ्या केसांच्या काही हेयर स्टाइल्स मेसी बन : ही हेअरस्टाइल दिसायला अतिशय छान आणि करायला खूप सोप्पी असते . सगळे केस एकत्रित करून रबरबॅण्डने बन बांधून घ्या . यू पिन्स लावून बन सिक्युअर करून घ्या . मेसी बन घालणार आहात , त्यामुळे बन व्यवस्थित नसेल तरीही चालेल . ही पावसाळ्यासाठी अगदी आयडियल हेअरस्टाइल आहे . कानामागून काही केस बाहेर काढा त्यामुळे खूप छान लुक मिळेल . हाफ बन : डोक्याच्या क्राऊन एरियातील केस व मागच्या बाजूचे केस यांची विभागणी करावी . क्राऊन एरियातील केस एकत्रित बांधून घ्यावे . ( बन तयार करून घ्यावा ) व उरलेले केस मोकळे सोडून द्यावे . अशा पद्धतीने हाफ बन तयार होईल . एखादा हेअर बॅण्ड किंवा क्लिप्स वापरून तुम्हाला छान लुक मिळू शकेल . केसांच्या वेण्या : फिश टेल , सागर वेणी , मिल्कमेड ब्रेड असे वेण्यांचे प्रकार तुम्ही नक्की ट्राय करून बघा . मिल्कमेड ब्रेड करताना सुरुवातीला मध्ये भांग पडून घ्यावा व त्यानंतर सुरुवातीचे काही केस घेऊन त्याच्या दोन्ही बाजूला सागर वेण्या घालून त्या मागे पिन अप करून घ्याव्या . उरलेल्या केसांचा बन घालू शकता किंवा मोकळे सोडू शकता . कुरळ्या केसांसाठी या हेअर स्टाइल्स करताना शक्यतो कंगवा वापरू नये . त्यामुळे केस फ्रिझी होऊ शकतात व हेअरस्टाइलचा लुक जाऊ शकतो . प्राची परांजपे सौजन्य – लोकप्रभा response . lokprabha @ expressindia . com


दैनंदिन खर्च भागल्यानंतर आपण वर राहीलेल्या संपत्तीची बचत करण्याचा विचार करतो . ही बचत योग्य पद्धतीने झाल्यास आपल्याला त्यातून योग्य तो परतावा मिळण्याची शक्यता असते . आता हा परतावा चांगला मिळावा यासाठी योग्य पर्याय कोणते असतात हे माहित असणे गरजेचे आहे . ही बचत आपल्याला पुढे एखादी मोठी खरेदी , घरातील कोणाचे आजारपण किंवा एखादी सहल यांसाठी निश्चितच उपयोगी पडू शकते . पाहूयात असेच काही गुंतवणुकीचे पर्याय म्युच्युअल फंड्स म्युच्युअल फंड्स हा गुंतवणुकीचा एक आकर्षक पर्याय आहे . तुम्ही ५०० रुपये एवढ्या छोट्याशा रकमेपासून म्युच्युअल फंडात गुंतवणूक करू शकता . एवढेच नव्हे , तर तुम्ही जर दीर्घकाळापर्यंत गुंतवणूक केली , तर म्युच्युअल फंड्स तुम्हाला भरघोस परतावा मिळवून देतात . उदाहरणार्थ , इक्विटी म्युच्युअल फंडांतून दरवर्षी १० - १५ टक्के एवढा दीर्घकालीन परतावा मिळू शकतो . काही अव्वल दर्जाच्या फंडांतून तर परताव्याची ही टक्केवारी १९ टक्क्यांपर्यंतही जाऊ शकते . सोने ज्याचा विविध मार्गांनी विचार केला जाऊ शकतो असा गुंतवणुकीचा हा अजून एक पर्याय . तुम्ही दागदागिने , ईटीएफज् , म्युच्युअल फंड्स आणि स्कीम्स इत्यादींच्या माध्यमातून सोने खरेदी करू शकता . सोन्यामध्ये गुंतवणूक करण्याच्या महत्त्वाच्या पैलूंपैकी एक आहे तो म्हणजे त्याची किंमत वाढत असते . तुम्ही ऑनलाईन गोल्ड ईटीएफज् खरेदी - विक्री करू शकता . सोन्यातील गुंतवणूक म्हणजे रोकडसुलभता , कारण तुम्ही काही मिनिटांमध्येच कोणत्याही एक्झिट लोडशिवाय युनिट्सची खरेदी - विक्री करू शकता . मुदतठेवी मुदतठेवीमध्ये एकदाच मोठी रक्कम ठेवल्याने तुम्हाला मोठे आणि सुरक्षित उत्पन्न मिळू शकते . नामांकित कंपन्या मुदतठेवींवर ८ . ७० टक्के ते ८ . ७५ टक्के व्याजदर देतात . मुदतठेवींवर स्वार होऊन आणि तुमच्या उत्पन्नात भर घालण्यासाठी फंडातील व्याजाचा वापर करण्याचा पर्याय तुम्ही निवडू शकता . काही बँका किंवा संस्था तुमच्या मुदतठेवीचे नूतनीकरण केल्यास अतिरिक्त व्याज देऊ करतात आणि त्याचा कोलॅटरल म्हणूनही वापर करू देतात . एकूण काय तर , तुमच्याकडे अजूनही गुंतवणुकीचा सुरक्षित पर्याय नसेल , तर निश्चित परतावा देणारे हे फायदे म्हणजे तुमच्यासाठी उत्तम पर्याय आहेत . जेव्हा तुमच्याकडे आजारपणामुळे किंवा नोकरी गेल्याने आर्थिक आणीबाणी निर्माण होते तेव्हा या फंडासारखे फंड तुमच्या मदतीला येतात . जेव्हा पैशातील उत्पन्न कमी होते तेव्हा ह्यासारखे मजबूत , सुरक्षित फंड्स उत्पन्नाचे पर्यायी साधन म्हणून काम करतात . बाँड्स टॅक्स - फ्री बाँड्स हे कर वाचविण्यासाठी गुंतवणुकीचा उत्तम पर्याय आहेत . टॅक्स - फ्री बाँड्समुळे तुम्हाला तुमच्या उत्पन्नात वाढ करीत असतानाच तुमचे करपात्र उत्पन्न कमी करण्याचा पर्याय खुला होतो . या बाँड्सचा मुदपूर्तीचा कालावधी १० , १५ किंवा २० वर्षांचा असतो आणि त्यातून सुरक्षित परतावा मिळत असतो . पॉवर फायनान्स कॉर्पोरेशन , एनएचएआय , इंडियन रेल्वे फायनान्स कॉर्पोरेशन आणि इतर सरकारी एजन्सीज् पायभूत सुविधांची कामे हाती घेण्यासाठी हे बाँड्स जारी करीत असतात . टॅक्स - फ्री बाँड्सवर सुमारे ८ टक्के व्याज मिळत असते आणि ते १०० टक्के करमुक्त असते . आदिल शेट्टी सीईओ , बँकबझार


। । रवींद्र पाथरे गेली चारशे वर्षे शेक्सपिअरची नाटकं जगभरातील रंगकर्मीनाच नव्हे , तर एकूणच कलावंत जमातीला कायम खुणावत आली आहेत . त्याच्या नाटकांची अगणित भाषांतरं , रूपांतरं , माध्यमांतरं आजवर झाली आहेत आणि अजूनही होत आहेत . किंबहुना , ‘शेक्सपिअरने असा एकही विषय अस्पर्श ठेवलेला नाही , की ज्यावर त्याच्या नंतरच्या काळातले लेखक स्वतंत्र कलाकृती प्रसवू शकतील , ’ असं अनेकदा गमतीत म्हटलं जातं . ‘महाभारत’ हे भारतीय महाकाव्य आणि शेक्सपिअरचं साहित्य यांनी मानवी जीवनाचे वैविध्यपूर्ण पैलू आपल्या कवेत घेतले आहेत . माणसाचं जगणं , त्याचे गुणदोष , वृत्ती - प्रवृत्ती , परिस्थितीवश बदलणारी त्याची रूपं , भव्योदात्त वृत्ती , त्याचं क्षुद्रपण , अथांगता , नैतिक - अनैतिक वर्तन , त्यातून निर्माण होणारे पेच आणि त्यातून सुटका करून घेण्यासाठी त्याने योजलेले मार्ग आणि त्याची परिणती . . अशा अगणित गोष्टी या वाङ्मयकृतींतून मांडल्या आहेत . ज्यांचं अर्थनिर्णयन कितीही वेळा आणि कोणत्याही परिप्रेक्ष्यातून ( पस्र्पेक्टिव्ह ) केलं तरी दशांगुळे ते उरतंच . चार शतकांचा दीर्घकाळ लोटूनही , मानवी जीवनात ज्ञान - विज्ञान - तंत्रज्ञानानं आमूलाग्र क्रांती करूनही या कलाकृती त्यावर मात करून कालातीत असल्याचं सिद्ध झालं आहे . आधुनिक मराठी रंगभूमीनेही प्रारंभापासूनच शेक्सपिअरशी सलगी केली आहे . शेक्सपिअरच्या नाटकांची भाषांतरं , रूपांतरं आणि निरनिराळ्या आवृत्त्यांनी ( व्हर्शन्स ) मराठी साहित्यात मोलाची भर घातली आहे . नाटककारांपासून साहित्यिकांपर्यंत आणि नाटय़कर्मीपासून चित्रपटकर्मीपर्यंत सर्वानाच शेक्सपिअरने भुरळ घातलेली आहे . त्याच्या नाटकांचं शिवधनुष्य पेलण्याच्या ऊर्मीतून अनेक लेखकांनी त्यांच्या भाषांतर - रूपांतराचं आव्हान स्वीकारलं आणि यशस्वीपणे पेललंही . अनेक नाटय़कर्मीनी शेक्सपिअरची नाटकं सादर करून स्वतःला कसाला लावून पाहिलं . या पंक्तीत आता जिगीषा आणि अष्टविनायक निर्मित ‘हॅम्लेट’ या भव्य महानाटय़ाची भर पडली आहे . ‘मराठी रंगभूमीला भव्यदिव्य स्वप्नं पडत नाहीत , ’ असा आक्षेप अनेकदा घेतला जातो . ( अर्थात त्याला व्यावहारिक कारणं आहेत . ज्यांची चर्चा इथं अप्रस्तुत ठरावी . ) त्याला ही नाटय़कृती हे ठोस उत्तर आहे . चित्रपती व्ही . शांताराम यांनी ‘शिवसंभव’ या भव्य महानाटय़ाची निर्मिती करून असा ‘प्रयोग’ एकेकाळी केला होता . अलीकडच्या काळात ‘आविष्कार’ व ‘जिगीषा - अष्टविनायक’ या संस्थांनी भारतीय रंगभूमीवरील अभिजात नाटय़त्रयी म्हणून मानल्या जाणाऱ्या ‘वाडा . . ’ त्रयीचा नऊ तासांचा सलग ‘प्रयोग’ सादर करून असा प्रत्यय पुन्हा रसिकांना दिला होता . त्या यशानंतर आता शेक्सपिअरकृत ‘हॅम्लेट’ भव्यदिव्य रूपात पेश करून पाश्चात्य अभिजात कलाकृतीला गवसणी घालण्याचं कर्तब दिग्दर्शक चंद्रकांत कुलकर्णी यांनी दाखवलं आहे . या तिन्ही वेगळ्या ‘प्रयोगा’शी चंद्रकांत कुलकर्णी यांचं निगडित असणं , हा खचितच योगायोग नव्हे . नित्य नव्या आव्हानांशी दोन हात करण्याच्या वृत्तीतूनच त्यांनी हा घाट घातला आहे . त्यासाठी त्यांनी नाना जोगलिखित ‘हॅम्लेट’चा आधार घेतला आहे . मात्र , कालानुरूप त्याची संपादित रंगावृत्ती करण्याची निकड जाणवल्यानं ते काम प्रशांत दळवी - अनिल देशमुख या लेखकद्वयीनं केलं आहे . शेक्सपिअरच्या साहित्याचे अभ्यासक डॉ . मिलिंद मालशे यांनी याकामी त्यांना संशोधनात्मक साहाय्य केलं आहे . ‘हॅम्लेट’ हे एक सूडनाटय़ आहे . डेन्मार्कचा राजा हॅम्लेट याचा खून त्याचाच सख्खा भाऊ क्लॉडियस कपट - कारस्थानाने करतो आणि हॅम्लेटची पत्नी गर्ट्रय़ुड हिच्याशी लग्न करून स्वतःला राज्याभिषेक करवून घेतो . हॅम्लेटचा पुत्र युवराज हॅम्लेट शिक्षणाकरता तेव्हा विद्यापीठात असतो . वडिलांच्या आकस्मिक निधनाने तो शोकाकुल होतो . त्याचवेळी आपल्या आईनं वडिलांच्या मृत्यूपश्चात लगोलग आपल्या काकाशीच लग्न करून त्याची राणी होणं त्याला भलतंच खटकतं . त्यामुळेही अंतर्यामी तो खदखदत असतो . तशात त्याच्या वडलांचं भूत त्याला आपला खून झाल्याचं आणि तोही आपल्या सख्ख्या भावानंच केल्याचं सांगतं आणि त्याचा सूड घेण्यास सांगतं . भूतखेतादी गोष्टींवर विश्वास नसलेल्या युवराज हॅम्लेटचा आधी या गोष्टीवर विश्वासच बसत नाही . पण तरीही तो याचा शहानिशा करायचं ठरवतो . त्यासाठी वेडय़ाचं सोंग घेतो . राजाचा एकनिष्ठ सेवक पोलोनियस याच्या मुलीवर - ऑफेलियावर हॅम्लेटचं प्रेम असतं . तीही त्याच्या प्रेमात असते . परंतु आईच्या व्यभिचाराने बिथरलेल्या हॅम्लेटला ऑफेलियाच्या प्रेमातही छळकपटाचा संशय येतो . तो तिला दूर करू पाहतो . पोलोनियसलाही त्यांचं प्रेम पसंत नसतं . तो मुलीला हॅम्लेटपासून दूर राहण्याचा , त्याच्याबरोबरचे प्रेमसंबंध संपवण्याचा सल्ला देतो . त्यानुसार ऑफेलिया हॅम्लेटशी असलेले संबंध तोडते . इकडे हॅम्लेटच्या वेडाचाराने राजा क्लॉडियस चिंतित होतो . त्याचं हे वेड खरं की खोटं - त्याला समजत नाही . युवराज हॅम्लेट आपण त्याच्या वडलांच्या केलेल्या खुनाचा सूड घेईल अशी भीती त्याला ग्रासून असते . हॅम्लेटची आई - राणी गर्ट्रय़ूड हीसुद्धा धास्तावलेली असते . क्लॉडियस पोलोनियसवर हॅम्लेटच्या वेडाचा शहानिशा करण्याचं काम सोपवतो . ऑफेलियाबरोबरचे प्रेमसंबंध तुटल्याने हॅम्लेटला वेड लागल्याचं पोलोनियस राजाला सांगतो . पण त्यावर त्याचा विश्वास बसत नाही . तो हॅम्लेटच्या मित्रांनाच मग हेर बनवून त्याच्याकडून खरं काय ते काढून घ्यायला पाठवतो . पण हॅम्लेट त्यांनाही कात्रजचा घाट दाखवतो . दुसरीकडे हॅम्लेटलाही वडलांच्या भूताने सांगितलेली आपल्या खुनाची कहाणी खरी की खोटी , याची खातरजमा करायची असते . तो एका नाटक कंपनीतील नटांना सख्ख्या भावानेच भावाचा खून करून त्याचं राज्य राणीसह बळकावल्याचं कथानक असलेलं नाटक दरबारात सादर करायला सांगतो ; जेणेकरून क्लॉडियसने खरोखरच आपल्या वडलांचा खून केला असल्यास नाटक पाहताना त्याच्या चेहऱ्यावरील अपराधीभाव टिपता येतील आणि वडलांच्या भूताने सांगितलेल्या गोष्टीवर शिक्कामोर्तबही होईल . त्याप्रमाणे नाटक पाहताना क्लॉडियस अस्वस्थ होतो आणि नाटक तत्काळ थांबवण्याचा आदेश देतो . हॅम्लेटच्या मनातल्या किंतुचं निराकरण होतं . क्लॉडियसचा बदला घेण्यासाठी तो संधीची वाट बघू लागतो . . तशी संधी त्याला मिळते का ? की क्लॉडियसच त्याच्यावर पलटवार करतो ? वगैरे गोष्टी ‘हॅम्लेट’च्या जाणत्या रसिकांना माहीत आहेतच . रंगावृत्ती करताना प्रशांत दळवी आणि अनिल देशमुख यांनी नाना जोग यांची संहिता वर्तमानाशी सन्मुख करण्याकरता त्यातील शैलीदारपणाची मात्रा किंचित कमी केली आहे . अर्थात शेक्सपिअरच्या ‘हॅम्लेट’चा मूळ गाभा आणि शैली यांना धक्का न लावता त्याचा प्रत्यय येईल , पण नाटक बोजड होणार नाही याची दक्षता घेत त्यांनी ही रंगावृत्ती साकारली आहे . प्रदीप मुळ्ये यांनी ‘हॅम्लेट’ची ‘लार्जर दॅन लाइफ’ भव्यता प्रतीत होईल असं नेपथ्य केलं आहे . किल्ल्यातील निरनिराळ्या जागा तसंच मोजक्या प्रॉपर्टीच्या साहाय्याने त्यांनी विविध नाटय़स्थळे निर्माण केली आहेत . त्याद्वारे प्रयोगास दृश्यात्मकता प्राप्त करून दिली आहे . प्रकाशयोजनेतील रंगांच्या पोतांतून दिवस - रात्रीचे प्रहर , त्यासमयीची वातावरणनिर्मिती आणि मूड्स त्यांनी समूर्त केले आहेत . पात्रांच्या पाश्चात्य वेशभूषेची जबाबदारीही त्यांनी यथार्थपणे निभावली आहे . ‘हॅम्लेट’च्या अस्सल सादरीकरणात मुळ्ये यांच्या त्रिविध कामगिरीची महत्त्वपूर्ण भूमिका आहे . राहुल रानडे यांच्या संगीताच्या बाबतीत हेच म्हणता येईल . पाश्चात्य वाद्यं आणि सुरावटींचा त्यांनी केलेला चपखल वापर निर्मितीमूल्यांत भर घालतो . ऑफेलियाच्या दफनविधीच्या वेळी धीरगंभीर , शोकाकुल वातावरणनिर्मितीत पाश्र्वसंगीताचा मोलाचा वाटा आहे . उल्लेश खंदारे यांच्या रंगभूषेनं पात्रांना स्वतःचं असं विशिष्ट व्यक्तिमत्त्व दिलं आहे . दिग्दर्शक चंद्रकांत कुलकर्णी यांनी आपली सगळी प्रतिभा आणि रंगभूमीवरील प्रदीर्घ अनुभव ‘हॅम्लेट’मध्ये पणास लावला आहे . नेपथ्य , प्रकाशयोजना , संगीत , वेशभूषा , केशभूषा , वातावरणनिर्मिती , व्यक्तिरेखाटन आणि सादरीकरण अशा सर्वच अंगांत अस्सलता यावी यासाठी त्यांनी तपशिलांवर सखोल काम केल्याचं सतत जाणवतं . पात्रांची मानसिकता , भावाभिव्यक्ती , त्यांचा रंगमंचावरील वावर , हालचाली , आकृतिबंध , संवादफेक अशा सर्वच बाबींत त्यांनी जीवतोड मेहनत घेतली आहे . हॅम्लेट आणि लेआर्टिस यांच्यातील तलवारयुद्ध खरं वाटावं यासाठीही विशेष कष्ट घेतले आहेत . आपण एखाद्या पाश्चात्य नाटक मंडळीचा प्रयोग पाहतो आहोत असं ‘हॅम्लेट’ बघताना वाटत राहतं . पोलोनियसच्या कथनी व करणीतील विरोधाभास त्याच्या अखंड बडबडीतून त्यांनी अधोरेखित केला आहे . हॅम्लेटच्या मनात सतत सुरू असलेलं प्रलंयकारी द्वंद्व त्याच्या अस्थिर हालचाली , स्वतःशीच बडबडणं यातून त्यांनी दर्शविलं आहे . परंतु होरॅशिओला विश्वासात घेतानाचा त्याचा वेगळा स्वर त्याच्या वेडाचारामागचं शहाणपण ठसवतं . राणी गरट्रय़ूडचं धास्तावलेपण तिच्या व्यवहारांत दिसत राहील याची दक्षता दिग्दर्शकानं घेतली आहे . हॅम्लेटला आपल्या बापाच्या खुनाचं वास्तव कळून तो आपला सूड घेईल , या भीतीच्या सावटाखाली वावरणाऱ्या क्लॉडियसची दहशतग्रस्तताही प्रयोगभर जाणवत राहते . ‘हॅम्लेट’च्या यशात कलावंतांचाही तितकाच मोलाचा वाटा आहे . हॅम्लेट साकारणाऱ्या सुमीत राघवन यांना त्यांच्या कारकीर्दीतील अत्यंत आव्हानात्मक भूमिका इथे मिळाली आहे आणि त्यांनी या संधीचं सोनं केलं आहे . हॅम्लेटची द्विधावस्था , आईनंच आपल्या वडलांच्या खुन्याशी केलेल्या पुनर्विवाहामुळे त्याचं हताश , हतबल व क्षोभित होणं , वडलांच्या भूतानं आपल्या खुनाला वाचा फोडल्यानं त्याचं सूडानं पेटून उठणं , आईच्या व्यभिचारामुळे प्रेयसी ऑफेलिया हिच्याशीही बदललेलं त्याचं वर्तन , आईबरोबरच्या ‘संवादा’त व्यक्त होणारा त्याचा उद्वेग , शोकसंताप आणि अखेरीस लेआर्टिसशी तलवारयुद्ध करताना त्याचं त्वेषानं तुटून पडणं . . अशा सर्वच प्रसंगांत सुमीत राघवन यांचा कस लागला आहे . आणि त्यात ते शंभर टक्के कसोटीस उतरले आहेत . क्लॉडियसची बेमुर्वतखोर वृत्ती , आपली राक्षसी सत्ताकांक्षा पूर्ण करण्यासाठी कोणत्याही टोकाला जाण्याची त्याची तयारी , हॅम्लेट आपल्या वडलांच्या खुनाचा सूड घेईल या भीतीमुळे त्याच्या वागण्या - बोलण्यात आलेली संशयग्रस्तता या संमिश्र भावभावनांचं प्रकटन तुषार दळवी यांनी उत्तम केलं आहे . मुग्धा गोडबोलेंची राणी गरट्रय़ुड कायम भयभीत , चिंताग्रस्त जिणं जगते . त्याचं स्वच्छ प्रतिबिंब तिच्या चेहऱ्यावर व वावरण्यातून उमटतं . पोलोनियसच्या भूमिकेत सुनील तावडे फिट्ट बसले आहेत . मनवा नाईकची ऑफेलिया सहजसुंदर . ऑफेलियाचं असणं , दिसणं , तसंच डेन्मार्कच्या राजघराण्यातील संघर्षांत तिचं हकनाक बळी जाणं - तिला सहानुभूती मिळवून देतं . भूषण प्रधान ( लेआर्टिस ) आणि आशीष कुलकर्णी ( होरॅशिओ ) यांनी आपल्या भूमिका चोख निभावल्या आहेत . रणजीत जोग , ओंकार कुलकर्णी , कुणाल वाईकर , आनंद पाटील , ओंकार गोखले , नितीन भजन , सौरभ काळे , तुषार खेडेकर , मयुर निकम , अरुण वाठ , व्हॅलेंटाईन फर्नाडिस अशा सर्वानीच चोख कामं केली आहेत . ‘हॅम्लेट’चं मराठी रंगभूमीला पडलेलं हे भव्यदिव्य स्वप्न रसिकांनी आवर्जून अनुभवायला हवं .


भारत आणि पाकिस्तानमधील द्विपक्षीय क्रिकेटची चिंता आंतरराष्ट्रीय क्रिकेट परिषदेला ( आयसीसी ) लागून राहिली आहे . या दोन्ही देशांमधील संबंध गुंतागुंतीचे असल्याचे मत आयसीसीचे मुख्य कार्यकारी डेव्ह रिचर्डसन यांनी व्यक्त केली . येथे झालेल्या पाच दिवसांच्या आयसीसीच्या बैठकीनंतर ते बोलत होते . विविध विषयांवर पाच दिवस ऊहापोह केल्यानंतर पत्रकारांशी बोलताना रिचर्डसन यांनी भारत - पाक क्रिकेट संबंधांवर भाष्य केले . भारत आणि पाकिस्तानमध्ये द्विपक्षीय क्रिकेट सुरू व्हावे , अशी क्रिकेट जगताची इच्छा आहे ; पण हे फार गुंतागुंतीचे आहे , याची आम्हाला चिंता आहे . दोन्ही मंडळांनी तयारी दर्शविल्याशिवाय हे शक्य नाही , असे त्यांनी स्पष्ट केले . २०१४ मध्ये स्वाक्षरी केलेला द्विपक्षीय क्रिकेट खेळण्याचा करार बीसीसीआयने मोडला असल्याचा कांगावा पाकिस्तान मंडळाकडून करण्यात येत आहे . २०१५ ते २०२३ या दरम्यान सहा मालिका होणे अपेक्षित होते , असा पाक मंडळाचा दावा आहे . हा करार मोडल्यामुळे पाकने बीसीसीआयवर ७ कोटी डॉलरच्या नुकसानभरपाईची मागणी केली आहे . याची सुनावणी ऑक्टोबरमध्ये होणार आहे . एकमेकांबरोबर खेळण्याची ती इच्छा होती , कोणताही करार नव्हता . त्या पत्रावर चिटकून राहिल्याबद्दल आम्हाला काही म्हणायचे नाही ; पण तो करार नव्हता हे पाक मंडळाने लक्षात ठेवावे , असे बीसीसीआयचे हंगामी सचिव अमिताभ चौधरी यांनी म्हटले आहे . पाक मंडळाकडून त्यांच्यावर दडपण टाकले जाणे स्वाभाविक आहे . ९ एप्रिल २०१४ चे ते पत्र बीसीसीआयचे तत्कालीन सचिव संजय पटेल यांनी पाक मंडळाचे कार्याध्यक्ष नजम सेठी यांना लिहिले होते , अशी माहिती चौधरी यांनी दिली . सर्वांना टी - २० दर्जा ट्वेन्टी - २० क्रिकेटची व्याप्ती वाढवण्यासाठी आयसीसीने महत्त्वाचा निर्णय घेतला आहे . सलग्न असलेल्या सर्व १०४ देशांमध्ये खेळल्या जाणाऱ्या सामन्यांना टी - २०चा अधिकृत दर्जा दिला आहे . जानेवारी २०१९ पासून याची अंमलबजावणी होईल . असाच दर्जा महिलांच्याही सर्व ट्वेन्टी - २० सामन्यांना देण्यात आला आहे . त्याची सुरवात दोन महिन्यांनंतर म्हणजेच जुलै २०१८ पासून होईल . गैरवर्तनाला माफी नाही क्रिकेट हा सभ्यगृहस्थांचा खेळ असून , गैरवर्तन करणाऱ्यांना कठोर शासन करण्यावर आयसीसी ठाम राहिली आहे . चेंडू कुरतडणे , मैदानावर शिवीगाळ करणे , पंचांच्या निर्णयाचा अनादर करणे अशा प्रकारचे वर्तन खपवून घेतले जाणार नाही . क्रिकेटची शिस्त बिघडवणाऱ्यांना कठोर शिक्षा करण्याचाही निर्णय आयसीसीच्या या बैठकीत घेण्यात आला . कसोटी अजिंक्यपद स्पर्धेला मान्यता २०१९ ते २०२३ मधील स्पर्धा , सामन्यांच्या कार्यक्रमाला ( एफटीपी ) मान्यता देण्यात आली . त्यानुसार कसोटी क्रिकेटचे अजिंक्यपद स्पर्धा होणार आहे ; तसेच २०२१ मधील चॅंपियन्स करंडक रद्द करण्यात आली असून , त्याऐवजी जागतिक ट्वेन्टी - २० स्पर्धा होणार आहे . क्रिकेटचा ऑलिंपिकमध्ये समावेश व्हावा यासाठी आम्ही आग्रही आहोत . पण , २०२४ ऑलिंपिकसाठी नव्या खेळांच्या समावेशाचा प्रस्ताव पाठविण्याची मुदत संपली आहे . त्यामुळे आता २०२८ ऑलिंपिकसाठी आम्ही हा प्रयत्न करू आणि त्या वेळी क्रिकेटचा ऑलिंपिकमध्ये समावेश होईल अशी आम्हाला आशा आहे . - डेव्ह रिचर्डसन , आयसीसीचे मुख्य कार्यकारी अधिकारी


मुंबई : हिंदी चित्रपटांमध्ये एकापेक्षा एक सरस गाणी गाऊन , प्रतिस्पर्ध्यांना " परेशान ' करणारी वेगळ्या आवाजाची मराठमोळी गायिका शाल्मली खोलगडे आता संगीतकारही बनलीय . तिने स्वतःचा एक म्युझिकव्हिडीओ अल्बम बनवलाय . त्यातलं गाणं तिनं गायलंय , संगीत तिनंच दिलंय आणि त्याचा व्हिडीओ बनवूनही तिनेच अपलोड केलाय . त्यासाठी युट्युब चॅनेलही तिनेच सुरू केलाय . थोडक्यात " सबकुछ शाल्मली ' असाच हा अल्बम आहे . . . गायनाची लहानपणापासूनच आवड असलेल्या शाल्मलीला " इशकजादे ' या चित्रपटातील " परेशान ' हे गाणे गाण्याची संधी मिळाली . हे गाणे कमालीचे लोकप्रिय ठरले आणि शाल्मलीची हिंदी चित्रपटसृष्टीतील घोडदौडच सुरूच झाली . त्यानंतर तिने " कॉकटेल ' " अय्या ' " ये जवानी है दिवानी ' " दावत - ए - इश्क ' " सुलतान ' अशा काही चित्रपटासाठी गाणी गायली . " ये जवानी ' मधील तिने गायलेले " बलम पिचकारी . . . ' हे गाणे कमालीचे लोकप्रिय ठरले . सध्या शाल्मली " स्टार प्लस ' वरच्या " दिल है हिंदुस्थानी ' या रिऍलिटी शोमध्ये परीक्षक म्हणून दिसतेय . या साऱ्या गडबडीतही तिने तिचा युट्युब चॅनेल लॉंच केलाय . या चॅनेलवर तिने स्वतः कंपोझ केलेले " ऐ ' नावाचा म्युझिक अल्बम व्हिडीओ अपलोड केला आहे . हे गाणं लिहीलंय पराग अग्रवाल यांनी . त्याबद्दल सांगताना शाल्मली म्हणते , " " पराग यांची आणि माझी ओळख फेसबुकवर झाली . फेसबुकवर त्यांची काही गाणी होती . मला आवडली ती , आणि म्हणूनच मी त्यांच्या कडूनच माझ्यासाठी हे नवे गाणे लिहून घेतले . संगीतकार म्हणून माझे हे पहिलेच गाणे आहे . ' ' शाल्मली खोलगडे नावाचा यु ट्युब चॅनेल सुरू करून तेथे टाकलेला आहे . यापुढे मी काही गाणी स्वतः कंपोझ करणार आहे आणि माझ्याच चॅनेलवर टाकणार आहे . शाल्मलीने आपल्या मनातील विचार या अल्बमद्वारे मांडल्याचं तिनं सांगितलंय . " ऐ ' असं हटके नावं असलेल्या या अल्बममधून तिने महिलांनी त्यांना जखडून ठेवणारी बंधने झुगारून द्यावीत , असा संदेश दिला आहे .


इंडोनेशिया येथे सुरु असलेल्या आशियाई क्रीडा स्पर्धांमध्ये शनिवारी गोळाफेकपटू तजींदर पाल सिंग तूर याने सुवर्ण पदक पटकवल्यानंतर आज स्पर्धेच्या आठव्या दिवशी भारताने ‘इक्वेस्ट्रीयन’ या घोडेस्वारीच्या प्रकारात दोन रौप्यपदके पटकावली . यापैकी एक पदक हे वैयक्तिक स्वरूपाचे तर एक सांघिक प्रकारातील ठरले . वैयक्तिक प्रकारात घोडेस्वार फौवादचे मिर्झा याने हे यश संपादन केले . महत्वाचे भारताला तब्बल ३६ वर्षांनंतर ‘इक्वेस्ट्रीयन’ या क्रीडाप्रकारात वैयक्तिक रौप्यपदक मिळाले . भारतीय घोडेस्वार फौवाद मिर्झा याने हे रौप्यपदक मिळवले . त्याने आणि त्याचा घोडा सिगनूर मेडिकोट याने २२ . ७० या वेळेत शर्यत पूर्ण केली . भारताला १९८२ साली नवी दिल्ली येथे झालेल्या आशियाई क्रीडा स्पर्धांमध्ये वैयक्तिक पदक मिळाले होते . त्यानंतर ही कामगिरी प्रथमच करण्यात आली आहे . या स्पर्धेत जपानच्या ओइवा योशीआकी याला पहिला क्रमांक मिळाला . तो आणि त्याचा घोडा बार्ट एल ज्रा यांनी ही शर्यत २२ . ६० एवढ्या वेळेत पूर्ण केली . याशिवाय , भारताने सांघिक प्रकारातही ‘इक्वेस्ट्रीयन जम्पिंग’मध्ये रौप्यपदक मिळवले . त्यामुळे भारताच्या खात्यात २ रौप्यपदकांची भर पडली .


‘ओम शांति ओम’ या चित्रपटातून बॉलिवूडमध्ये पदार्पण करत अभिनेत्री दीपिका पदुकोणने या चित्रपटसृष्टीत स्वतःची वेगळी ओळख निर्माण केली . आजवर विविध चित्रपटांतून आव्हानात्मक भूमिकांना न्याय देत तिने प्रेक्षकांची मनं जिंकली आहेत . बॉलिवूडमध्ये नावारुपास आल्यानंतर तिने हॉलिवूडकडे मोर्चा वळवत आंतरराष्ट्रीय पातळीवरही प्रेक्षकांची दाद मिळवली . अशी ही अभिनेत्री चित्रपटांव्यतिरिक्त मासिकं , जाहिरातींतूनही झळकत असते . तिची अशीच एक जाहिरात सध्या प्रचंड चर्चेत आली आहे . मुख्य म्हणजे ही जाहिरात दीपिकामुळे चर्चेत नसून त्यातील एक चूक सध्या अनेकांचं लक्ष वेधत आहे . ‘लक्स’ साबणाच्या एका जाहिरातीमध्ये दीपिका झळकत असून , त्यामध्ये ती बंगाली भाषा बोलताना दिसते आहे . ‘तुम्हाला वाटतंय की मी एक ग्लॅमरस अभिनेत्री आहे . पण , मुळात मी एक अशी मुलगी आहे जिला तिच्या संस्कृतीची आणि वारशाची जाण आहे . ’ असं दीपिका या जाहिरातीत बोलताना दिसते . पण , या जाहिरातीमध्ये जेव्हा तिच्या हॉलिवूड चित्रपटाचा उल्लेख येतो तेव्हा एका वेगळ्याच चित्रपटाचं पोस्टर दाखवण्यात आलं आहे . ‘मी हॉलिवूड चित्रपटातही काम केलं आहे’ , असं जेव्हा ती म्हणते तेव्हा जाहिरातीत दाखवण्यात येणाऱ्या एका पोस्टरकडेच सर्वांचं लक्ष जातं . यामध्ये ‘न्यूयॉर्क लव्ह’ या चित्रपटाचं पोस्टर पाहायला मिळते आहे . सर्वांच्या माहितीनुसार दीपिकाने आतापर्यंत एकाच हॉलिवूडपटात काम केलं आहे आणि तो चित्रपट म्हणजे ‘xXx : द रिटर्न ऑफ झेंडर केज’ . त्यामुळे आता बॉलिवूड मस्तानीच्या जाहिरातीतील पोस्टरवर दाखवण्यात आलेलला चित्रपट नेमका कोणत्या उद्देशाने दाखवण्यात आला आहे , असाच प्रश्न अनेकांच्या मनात घर करत आहे . मुख्य म्हणजे सोशल मीडियावर या जाहिरातीबद्दल बऱ्याच चर्चा रंगत आहेत .